**בס"ד**

בסוגיא דמשה תיקן להם לישראל שיהיו שואלין ודורשין בענינו של יום

1. **במגילה** (דף לב.) הביא הגמ' את המשנה וידבר משה את מועדי ה' אל בני ישראל מצותן שיהו קורין אותן כל אחד ואחד בזמנו. ת"ר משה תיקן להם לישראל שיהו שואלין ודורשין בענינו של יום הלכות פסח בפסח הלכות עצרת בעצרת הלכות חג בחג. יש לדייק דבמתנ' לא הוזכר לשון משה **תיקן** להם לישראל רק לשון **מצותן** שיהו קורין. וכמו"כ יש לדייק דלפי הגירסא לפנינו לא הובא בברייתא קרא ד"וידבר משה" לענין שואלין ודורשין בענינו של יום. וברמב"ם (פי"ג הל' תפלה הל' ח) כ' וז"ל ומשה רבינו תיקן להם לישראל שיהו קוראין בכל מועד עניינו ושואלין ודורשין בענייניו של יום בכל מועד ומועד" הרי שהרמב"ם שינה מלשון מתנ' דמצותן שיהו קורין, וכתב דכל זה מתקנת מרע"ה. עוד יש להעיר בזה שהרמב"ם השמיט הלימוד מקרא המבואר במתנ'. וכנראה שהרמב"ם סובר שדרשת הקרא אסמכתא בעלמא, שהרי סובר שגם זה רק מתקנת משה, ולכן לא הביאו. ובפשטות מתבאר לפי הרמב"ם דיש כאן שתי תקנות וכפי שהבין רבינו מנוח (שם), דיש תקנה לקרות בתורה, וישנה תקנה נוספת לשאול ולדרוש בעניינו של יום. ובמהרש"א גם מבואר שהן שתי עניינים אלא שביאר באו"א, שדין הקריאה המבואר במתנ' בלשון מצותן אינו מכח תקנת משה אלא הוא ע"פ צווי ה', משא"כ שואלין ודורשין הוא רק מכח תקנת מרע"ה.
2. **אמנם** ברש"י (שם ד"ה וידבר) שכ' דמקרא זה נלמד שהי' מדבר עמהן הלכות כל מועד ומועד, לפי"ז צ"ב האיך יליף במתנ' מקרא זה לענין קריאה מענינו של מועד. עוד יש להעיר מדוע לא הזכיר רש"י כאן כשמבאר דרשת הקרא, דנלמד ממנו ראשית כל לענין קריאה המבואר במתנ'. ואשר נראה בזה דאזיל רש"י בשיטת הסמ"ג (עשין יט) וז"ל גרסי' במגילה ת"ר משה תיקן להם לישראל שיהו שואלין ודורשים בעניינו של יום הלכות הפסח בפסח הלכות עצרת בעצרת הלכות חג בחג, **הלכך** קורין בכל מועד בעניינו". ונר' דסובר הסמ"ג דכל תקנת קורין הוא רק כסניף מהתקנה ששואלין ודורשין בהלכות החג כמבואר להדיא מלשונו. ולפי"ז מבואר היטב מה שרש"י יכול ללמוד גם חובת הקריאה מאותה דרשא, הואיל ואינה תקנה חדשה ורק מדין שואלין ודורשין הוא, ומיושב גם מדוע לא הוצרך רש"י להביא כאן כשהביא הדרשא ללמוד ממנה גם חובת הקריאה, הואיל וענין אחד הוא. [ועי' מאירי שם שכ' וז"ל ומשה תיקן להם לישראל שיהיו שואלין ודורשין בעניינו של יום וכו' ונאמר בתורה וידבר משה את מועד ה' אל בני ישראל מצותן שיהיו קורין כל אחד בזמנו, וצ"ב מדוע שינה הסדר של הגמ' והקדים שואלין ודורשין לפני הקריאה, ולפי הסמ"ג מיושב היטב]
3. **ונראה,** דלפי הסמ"ג מוכרח דגם שאר יו"ט שקורין מענינו של מועד יש דין שואלין ודורשין, וזה כולל גם ר"ה יוה"כ ופורים וחנוכה, דהואיל ויש חובת קריאה מענינו של יום בהכרח שהוא משום לתא דשואלין ודורשין בהלכות החג. אמנם במהרש"א כ' לדייק מלשון הברייתא שהזכיר רק פסח עצרת וסוכות דבר"ה ויוה"כ באמת אין דין שואלים ודורשים, וביאר הטעם בזה משום דהואיל וכל עניינם הוא תשובה לא מקרי שבא מזמן לזמן, שהרי גם כל השנה יש לאדם ליתן לבו לתשובה. וכנראה, דכל דברי המהרש"א הם לשיטתו דס"ל דחובת הקריאה אינה מתקנת מרע"ה, ורק מצות ה' היא לקרוא בתורה, ובודאי שאינו סניף מתקנת שואילין ודורשין כפי הסמ"ג, לכן ס"ל להמהרש"א דמה שבר"ה ויוה"כ יש בהן חובת הקריאה אינו שייך כלל לתקנת שואלין ודורשין מעניינו של יום. ומלבד זה כבר השיגו על טעמו של המהרש"א דשייך בראש השנה וביוה"כ לדרוש בהלכות שלהן מלבד חובת התשובה.