בס"ד

**הערות במנח"ח מצוה תרג**

1. **בחינוך כתב** וז"ל "שהתחיל להתגרות בם בצאתם ממצרים וכו' והעבירו מתוך כך **יראתם הגדולה** מלב שאר האומות וכו' אע"פ שנכוה **הקר** אותה לאחרים, ועל זכירת עניינם זה נאמר זכור את אשר עשה לך עמלק בדרך בצאתכם ממצרים". והנה **בפרש"י** עה"ת ביאר **בג'** אופנים מה שכתוב אשר "קרך". ובביאור **השלישי** ביאר עפ"י **המדרש תנחומא** דלשון אשר קרך הוא אשר **הקר** אותה לאחרים, וכפי המשל של בן בליעל שקפץ לתוך אמבטיא רותחת שאע"פ שנכוה הקר אותה לאחרים. ולפי **החינוך** מתבאר דעיקר מצות הזכירה גדרה הוא כפי' השלישי של רש"י, **ושני** הפירושים הראשונים שכתב רש"י אין ענין כלל לכוין אליהם בקריאת פרשת זכור, ודו"ק.
2. **בחינוך כתב** וז"ל "כדי שלא ישכח הדבר וכו' " לכאורה כוונתו דגדרו של עשה דזכור הוא שלא לבא לידי עבירת הלאו. **ולפי"ז** העשה והלאו הם בגדרם בני בקתא אחת. אך **צ"ב** מנא לי' להחינוך לפרש כן. **ונר' בזה** עפ"י מה שיש להקדים להק' מנא להו **להתו"כ והספרי** ללמוד מלא תשכח זכירה בלב וממילא מיותר זכור לזכירה בפה, נימא דאזהרת לא תשכח בא ללמד שאסור שיהא במצב ששכח, אבל מנא לן שיהא חיוב להרהר ולזכור בלב. **ומוכרחים** לומר דלא מיסתבר דהתורה מזהירה בלאו דלא תשכח על עצם מציאות השכחה [ומצאנו כן במלבי"ם שכ' שהתורה לא תזהיר בלאו על שכחה דממילא] , רק דכוונת התורה היא להזהיר ולחייב לעשות פעולה בכדי שלא תשכח, והיינו ע"י הרהור בלב, ולכן שפיר מיותר זכור לחייב להזכיר בפה. **ולפי"ז** מובן היטב דהעשה שוה בגדרו ללאו, דכמו שהלאו עצמו כולל חיוב לזכור בלב בכדי שלא תשכח, כמו"כ החיוב זכירה בפה הוא בכדי שלא יבא לידי שכחה, ואדרבה הלאו והעשה מענין ושורש אחד הם.
3. **ומעתה** יש להסתפק דכיון דכל עיקרו של מצות זכירה אינה מצד עצם הזכירה רק בכדי שלא יהא מצב של שכחה, א"כ נראה דאם יכוין בשעת זכירה שמקיים המצוה שלא לבא לידי שכחה גם יוצא בזה ידי חובתו, ואין צורך שיכוין דוקא על מצוה שמקיים בעצם הזכירה. **אך נראה** דכל מה שכתבנו לבאר את הלאו דלא תשכח לפי הספרא וספרי, **צ"ב** מלאו דב"י וב"י, דהרי התם פשוט שיש חולקים וסוברים דאין הלאו דב"י וב"י בא להזהיר להשבית, רק הלאו הוא על עצם קיומו של החמץ ברשותו, וא"כ **צ"ב** מדוע כאן לא יהא אפשר לבאר דלאו דלא תשכח בא להזהיר שאם שכח עובר בלאו, וא"כ נצטרך קרא דזכור ללמד על זכירה בלב, הואיל ומ"לא תשכח" לא נדע זכירה בלב.
4. **אך עצם הדבר** דהלאו דשכחה והעשה דזכירה הם מענין אחד, יש לדון בזה לפי **הסמ"ג** (לאוין רכו) שכ' וז"ל מצוה זו אינה נוהגת אלא לימות מלך המשיח לאחר כיבוש הארץ שנא' והי' בהניח ה' אלוקיך לך מכל אויבך וגומר תמחה את זכר עמלק וכו' ". הן אמת, **דבהגהות מיימוניות** (הל' מלכים) כתב דדברי **הסמ"ג** הם רק לענין עשה דמחיי' וכמו שמשמע מסתימות לשונו, מ"מ כבר כתב **בצביון העמודים** (על הסמ"ק) דכיון **דהסמ"ג** מיירי **במנין הלאוין** בהכרח דקאי גם על הלאו דשכחה דכתיב בסיפי' דקרא דוהי' בהניח לך. **ולפי"ז** כתב הנ"ל דכל זה לענין הלאו דשכחה, אבל העשה דזכירה שנכתב בקרא אחר קודם לכן נוהג גם **בזה"ז** לפי **הסמ"ג.** והנה אם נימא דכל חיובו של זכירה בפה הוא היכא שיש זכירה בלב, א"כ לא שייך לחייב בזכירה בזה"ז שפטור מלא תשכח לפי **הסמ"ג**, ובהכרח דס"ל **הסמ"ג** דאחרי לימוד הספרי דזכור בפה, אז גם היכא שאין חיוב זכירה בלב יש חיוב זכירה בפה, והיינו דס"ל **להסמ"ג** דיש חיוב זכירה גם כשאין לאו דלא תשכח, וחיוב זכירה אינו בשביל שלא לעבור על לא תשכח. **ולפי"ז** לפי **הסמ"ג** **צ"ב** בדרשת הספרי, הואיל ויש לבאר דזכור בא לחייב בחיוב עשה בלב גם בזמן שאינו מצווה בלאו.[ועי' בפי' **ספרי דבי רב** שמבאר בכוונת הספרי דיש מצוה לזכור בכל **יום,** וכמו דס"ל להאריז"ל שזה אחת מן הזכירות שחייב לזכור **בכל יום**, והזכירה היא לחוש לכבודו יתברך ולזכור בפה בכל יום שימהר, ולהתפלל שיחיש השי"ת למחות את שמו, אך כמובן דבדעת כל הראשונים אינו מבואר כן]
5. **ונראה ליישב** בזה דס"ל **להסמ"ג** דהספרי סובר דאילו זכירה הי' בלב והי' עיקרו כדי לעורר השנאה, אז לא מיסתבר לחלק בין הלאו שלא יהא נוהג בזה"ז והעשה דזכירה שיהא נוהג בזה"ז, וכל מה דשייך לומר שיהא העשה דזכירה נוהג בזה"ז הוא לאחר שדורשים דזכור הוא בפה, וא"כ בהכרח שאינו רק בשביל זכירת עצמו רק גם בשביל זכירת אחרים, וכפי שביאר **הרמב"ן** (סוף כי תצא) דכוונת התורה היא **שנספר לבנינו** מה שעשה לנו הרשע, וסיפור זה שייך רק ע"י זכירה "בפה". ולפי ביאור זה **צ"ע** מה שכ' **הסמ"ג** (עשין קיז) וז"ל מצות עשה לזכור **תמיד** מעשיו הרעים ואריבתו בדרך **לעורר** איבתו תמיד ועברתו שמורה נצח שנא' זכור את אשר עשה לך עמלק וכו'." דמבואר דהזכירה היא רק כדי לעורר השנאה, וכמו הלאו דלא תשכח, וא"כ שוב **צ"ב** מה שהקשינו, אם לא דנימא דהכוונה היא לעורר גם לאחרים.
6. **בחינוך כתב** וז"ל "פן **תחלש** איבתו וכו' " **צ"ב** דמקודם בשרשי המצוה לא ביאר כן דהענין להזכיר שנאתו הוא משום פן תחלש איבתו, ורק כאן התחיל לבאר כן. ויש בזה **נפק"מ** לדינא לענין חיוב נשים דלפי הטעם שכל המצוה היא להזכיר שנאתו אין זה נוגע רק כלפי אלה שצריכים ללחום כפי שכתב החינוך להלן דבנשים שאין מוטל עליהם לעשות מלחמה ונקמת האויב אינם בכלל מצות זכירה. **וכנראה**, דבשורש המצוה מפרש ענין "זכור" בתור להתבונן ולתת אל לבינו, אמנם אחרי שהביא דיני המצוה דיש מצוה שלא לשכוח אז בהכרח מתפרש "זכור" כמו שמבאר **פן תחלש איבתו,** הואיל ומחפש החינוך טעם לחיוב זכירה כאמצעי שלא לשכוח. **וצ"ב** במה שנקט **הגרא"ש טרויב** זצ"ל (בהגהות לבה"ג) בדעת **החינוך** דמצות זכירה אינו שייך כלל למצות מחיי'. והנה **בסמ"ג** (מצוה ל"ת רכו) מבואר בדבריו דהלאו דלא תשכח הוא על חיוב **המחיי'** ואילו **ברמזים** כתב "שלא להסיר מלבינו מעשה עמלק הרע שעשה לנו שנא' לא תשכח. ועיין **בפסיקתא** **רבתא** (פי"ב) כתב וז"ל "**היו זכורים לו למחות את שמו** מן העולם, זכור את אשר עשה לך עמלק תמחה את זכר עמלק" עכ"ל.
7. **אמנם בסמ"ק** (לאוין כג) כתב דלא תשכח בא להזהירנו "שלא נשכח מעשה עמלק **שהקב"ה הצילנו מידו ובעבור זה תהי' יראתו על פנינו לבלתי נחטא**, ובזה יתן לנו כוח להנקם ממנו". **וצ"ב** מה שכתב "שלא נשכח שהקב"ה הצילנו מידו", שהרי אינו מוזכר כלל מזה **בסו"פ** כי תצא, וע"כ דכוונתו לסוף פרשת בשלח דמוזכר הצלת ישראל במה שכתוב כתוב זאת זכרון בספר ולעיל מיני' כתוב ויחלוש יהושע את עמלק ואת עמו לפי חרב, וגם כתוב שם דקרא משה שם המזבח ה' נסי על שם ההצלה מעמלק. אך **לפי"ז** נמצינו למדין לפי **הסמ"ק** דיוצאים פרשת זכור בקריאת פרשת בשלח בלבד, והרי אינו כן **דהסמ"ק** (מ"ע קמט) כתב להדיא דבשבת לפני פורים שאנו קורין בס"ת **בפרשת זכור** אנו מקיימין מצוה זו.
8. **ולכאורה** הי' מקום לדון דכל מה שכ' **הסמ"ק** דיש חיוב **להזכיר מה שהצילנו הקב"ה** מיד עמלק הוא רק לגבי החיוב להזכיר בלב שנלמד מלא תשכח, דשם כתב **הסמ"ק** כן, אבל לענין המצות עשה דזכור שפיר י"ל דהמצוה איננה כלל לספר מעשה הצלה ורק לספר מה שעשה עמלק וכלשון הסמ"ק (שם) וז"ל "לזכור **מעשה** עמלק דכתיב זכור את אשר עשה לך עמלק וכו' " הרי דכתב כאן הסמ"ק להזכיר **מעשה הרשע** של עמלק, ולכן פשוט דהקריאה אינה בפרשת בשלח רק בפרשת זכור דשם הובא מעשה עמלק, ומיושב מה שהקשינו. אמנם לפי"ז **צ"ב** דרשת הספרי דזכור יכול בלב כשהוא אומר לא תשכח הרי שכחת הלב אמור, והרי אם נימא דמיירי הזכירה והשכחה **בשני** עניינים שפיר י"ל דתרוייהו הוי בלב ושכחה הוא מהצלת הקב"ה ואילו הזכירה הוא להזכיר בלב רשעותו של עמלק. **ואשר נר',** דהסמ"ק הרי סיים בלאו דלא תשכח "ובזה יתן לנו כח להנקם ממנו" הרי דס"ל דחיוב הזכרת הנס הוא היכ"ת שתהא יראתו על פנינו ובזה יהא לנו כחל הנקם, א"כ הרי אפשר לבאר דכוונת הסמ"ק היא דמצות זכירה היא המכשרת אותנו ונותנת לנו כח להנקם. **ולפי"ז** מובן היטב מה דלפי **הסמ"ק** יוצא מצוה זו רק בקריאת פרשת זכור ולא בקריאת פרשת בשלח דמיירי בנס הצלה מיד עמלק, כי לפי המתבאר הזכרת נס הצלה הוא רק היכ"ת בכדי שיהא לנו כח להנקם, וא"כ קורין פרשת זכור שמוזכר בו מצות המחיי', ודו"ק.
9. **אמנם ברמב"ן** (סוף פרשת כי תצא פרק כה,יז) מבואר מהלךנוסף בזה שכ' וז"ל והנכון בעיני שהוא לומר שלא תשכח מה שעשה לנו עמלק **עד** שנמחה את שמו מתחת השמים, ונספר זה לבנינו ולדורותינו לומר להם כך עשה לנו הרשע ולכך נצטוינו למחות את שמו וכו' " ומשמע דמה שצריך לספר גודל רשעותו הוא בכדי שנבין **גודל החיוב** למחות את שמו ולא נבא ח"ו לזלזל בחיוב זה, וכן משמע ממה שדימה לזה זכירת מעשה מרים. ולפי **הרמב"ן** אע"ג שחיוב זכירה הוא רק כל זמן שעדיין לא נמחה את שמו כמו שכ' להדיא, מ"מ אין הזכירה כדי שלא **תשכח איבתו** רק כדי שנבין גודל העבירה והעול שיש במה שעשה.[וזה כעין מה שפי' החינוך בד"ה משרשי המצוה] ועי' **ברמב"ן** שכחת העשין (מצוה ז) שכ' וז"ל והנה כאשר נצטוינו בזכירת מה שעשה לנו עמלק **כדי לדעת** שלא על חינם ימחה ה' יתעלה שמו רק מחמלתו עלינו לנקום החמס שעשה לנו, ושלא הי' ירא ממנו יתעלה כך נצטוינו בזכירת מה שעשה למרים להשמר מלשון הרע שלא יבואנו ככה". **והרי לנו** דגם בשכחת העשין לא הזכיר הרמב"ן דטעם הזכירה היא בכדי **לעורר** בנו האיבה ובודאי שלא תשכח. ולפי הבנה זו בדברי הרמב"ן **צ"ב** מדוע נחשוש בזה לשכחה, דבשלמא לפי **החינוך והרמב"ם** חוששים פן **תחלש** איבתו ולא יבא ללחום עמו, אבל לפי הרמב"ן נצטרך לבאר דהכתוב חושש שאם לא נזכור יבא לשכחה **גמורה**. **והנראה בזה**, דהמעיין היטב בלשון **הרמב"ן** יראה שהוא בא ליישב זאת וכתב להדיא דעיקר הזכירה היא בכדי שלא תשכח ונעביר זה **לבנינו ולדורותינו**, הרי דכתב להדיא דמה שהכתוב בא להזהיר הוא לענין שלא תשכח **לגמרי** ממנו או מזרעו אחריו.
10. **במנח"ח (ס"ק א)** משווה שיטת **הרמב"ם** (פ"ה הל' מלכים הל' ה) לשיטת **החינוך,** ואכן **ברמב"ם** (שם) כ' וז"ל "וכן מצות עשה לאבד זרע עמלק שנא' תמחה את זכר עמלק, ומצות עשה לזכור **תמיד** מעשיו הרעים ואריבתו וכו' שאסור לשכוח איבתו ושנאתו" הרי דהרמב"ם סידר מצות זכירת עמלק דוקא אחרי מצות מחיית עמלק, ומשום דסובר דכל עיקרו של מצות זכירה הוא בשביל המחיי'. ודעת **החינוך** היא כן שהרי כ' דנשים שפטורות ממלחמת עמלק הם פטורות נמי מזכירה, הרי דמצות זכירה היא בשביל המחיי', ולכן כל הפטור ממצות מחיי' ממילא פטור ממצות זכירה. אמנם **הרמב"ם** (סה"מ עשין קפט) כ' וז"ל "ושנאמר זה **בכל עת ועת** ונעורר הנפשות במאמרים **להלחם בו** וכו' הלא תראה שמואל הנביא כשהתחיל לעשות המצוה הזאת איך עשה שהוא **זכר תחילה** מעשהו הרע ואחר כן צוה **להרגם** וכו' ". **הרי** לך להדיא **דהרמב"ם** למד משמואל הנביא יסוד זה דמצות זכירה היא בשביל המחיי', וכך יתפרשו גם קראי דזכור את אשר עשה וכו' והי' בהניח וכו' תמחה את זכר עמלק וכו', רק דקראי דפרשת כי תצא לא ראה הרמב"ם הכרח לזה, רק מקראי דשמואל.
11. **בחינוך כתב** וז"ל ודי לנו בזה לזכור הענין פעם אחת בשנה או שתי שנים ושלש וכו' " **וצ"ב** דלכאורה נראה דסותר דבריו דלהלן כתב דרק אם לא זכר בפה **מעולם** ביטל העשה. **ובמנח"ח** (ס"ק א) נקט לפי החינוך דדי בזכירה פעם אחת **בחייו**. **וכמו"כ** יש להעיר בדעת הרמב"ם, דבחבורו (הל' מלכים שם) כ' וז"ל ומצות עשה לזכור **תמיד** מעשיו הרעים ואריבתו" הרי דמשמע שיש מצות זכירה **בכל יום**, וכן נקט **החרדים** (מצות עשה מן התורה התלויות בפה אות כא) דלפי **הרמב"ם והסמ"ג** מ"ע להזכיר **כל יום**. ואילו **בסה"מ** (עשין קפט) כ' וז"ל "ושנאמר זה בכל עת ועת וכו' **עד שלא תשכח המצוה** ולא תחלש שנאתו ותחסר מן הנפשות **עם אורך הזמן**" הרי דנוקט דחיוב הוא רק מעת לעת וזהו מה שסיים דיותר משיעור הפסק זמן זה בין זכירה לזכירה יבא לידי שכחה. **ובאמת** דבשיטת הרמב"ם הי' **אפשר ליישב** דמה שכ' דמצות עשה לזכור **תמיד**, אינה צורת קיום של המצוה, דאמנם **צורת קיום** של המצוה היא להזכיר בפה כשיש חשש שכחה, וזה פשוט דבשיעור כמה ימים לא יבא לידי שכחה**, ובהכרח** דמה שכ' **הרמב"ם** דיש מצוה לזכור **תמיד** הוא על **חפצא** של המצוה, דחפצא של מצות זכירה היא לזכור תמיד מה שעשה ולא לשכוח, דהרי בלשון **הספרי** מבואר לכאורה דזכור הוא לקיים הלא תשכח ע"י דיבור ולא בלב בלחוד, וא"כ הוא הדבר אשר דיברנו **דהחפצא** של מצות זכירה היא לזכור תמיד ושלא יהא שכחה, ואילו **צורת** **המצוה** חיובה רק מזמן לזמן.וכך מדוייק בלשון הרמב"ם בסה"מ (שם) שכ' וכו' עד שלא תשכח המצוה ולא תחלש שנאתו, והיינו דמזמן לזמן יש חשש שישכח, אבל לא מיום ליום.
12. **ועצם** יסוד זה יש ללמוד מדברי **החינוך** (מצוה של) שכ' וז"ל "וכעין ענין זה מצאנו בתורה בלשון זכירה, דכתיב בענין עמלק זכירה, ועל דבר מרים זכירה וכו' ועל זכירת מצרים באתנו הקבלה לעשותה בפה וכו' **ושאר הזכירות** די לנו בהם **בזכירת הלב לבד** והשגחתינו על הדברים" וכבר העירו **דהחינוך** סתר משנתו שכ' אצלינו שחיוב זכירת עמלק הוא **בפה**. **אמנם** לפי הנתבאר מיושב היטב דב(מצוה של) מבאר **החינוך** עצם **החפצא של המצוה** דחלוק בזה יצי"מ מעמלק, דאילו ביצי"מ **עצם חפצא** של המצוה היא בפה, ואילו בעמלק הוא רק **בלב**, והיינו דמזכיר בפה בשביל שיהא זכירה בלב ולא יגרם מצב של שכחה. **וטעם** החילוק ביניהם פשוט, **דביצי"מ** לא נאמר בו כלל אזהרת שכחה, ולכן כל עיקרו הוא ענין **הזכרה** משא"כ בעמלק דיש אזהרת **שכחה**, הרי גם העשה דזכירה גדרו הוא האזהרה דשכחה.
13. **וחילוק** זה מבואר גם **בחינוך** אצלינו שכ' דזכירת יצי"מ היא **מעיקרי הדת** ולכן חיובו הוא בכל יום, משא"כ זכירת עמלק הוא רק בכדי שלא יבא למצב של שכחה.**[**ועי' **בחרדים** (פרק ט) שכ' דסתם זכירה בלב ורק מקרא יתירא דרשינן דחיובא נמי להזכיר יציאת מצרים בפה כדי לחזק הלב דרחמנא לבא בעי, ואף שהחינוך חולק בגדר זכירת יצי"מ מ"מ לענין זכירת מעשה עמלק הביאור הוא כן] **ועדיין צ"ב** בסתירת החינוך לענין תדירות חיוב זכירה.וראיתי **בצביון העמודים** (על הסמ"ק) שרוצה לפרש בדעת החינוך דמה שכ' לזכור הענין פעם אחת **בשנה או שנתיים** הוא לענין הלאו, ואילו לענין העשה דזכירה **בפה** סובר החינוך דסגי פעם אחת במשך חייו. **ותמוה**, שהרי להדיא כתב החינוך דמיירי לענין המצוה דזכירה דצריך פעם בשנה ולא לענין הלאו דשכחה. ועוד, דהרי לפי דבריו אין הזכירה כלל בשביל שלא תשכח ואילו בחינוך כתב להדיא דהזכירה היא בשביל שלא תשכח, ודו**"**ק.
14. **עוד כתב החינוך** וז"ל ואולי נאמר כי מנהגן של ישראל בפרשת זכור לקרותה בשבת מיוחד בכל שנה תורה היא **ומפני מצוה זו היא שקבעו כן** וכו'. ולכאורה **צ"ב** דאם המצוה פעם אחת בשנה, והרי מנהגן של ישראל לסיים את התורה פעם אחת בשנה, א"כ מדוע קבעו בנוסף לזה לקרותה בשבת שלפני פורים הואיל ועדיין לא עבר מקריאה של פרשת כי תצא כשיעור שיכול לבא לידי שכחה, א"כ הואיל ועדיין יש קרוב לחצי שנה לשיעור זמן שיבא לידי שכחה מדוע יקבעו עכשיו לקרות מפני מצות זכירה. **ויש להטעים** הקושיא עפ"י מה שיש לחקור בחיוב זכירה בלב ובפה, האם באמת חל חיוב בכל שעה ושעה רק דמה שעדיין אינו בא לידי שכחה פוטרו או דכל עוד שאין חשש שיבא לידי שכחה אין כלל מחייב של זכירה בלב ובפה. **והנראה** פשוט כצד השני, וא"כ בודאי **צ"ב** האיך יתכן שיתקנו לקרוא בשבת זו מפני מצוה זו, הואיל ואין צד מצוה כלל כל עוד שלא נתקרב לסוף השנה מקריאת פרשת זכור שבכי תצא.
15. **בחינוך** כ' שאין קורין אותה בפורים אע"פ שהוא מעניינו של יום כדי לגלות דגם קודם הנס פורים נצטווינו בזכירה זו. **ובהגהות צבא רב** הק' על **החינוך** שהרי באמת קורין בפורים פרשת ויבא עמלק, ופרשה זו היא עיקר המצוה שעלי' נאמר הזכירה. והנה **במג"א** (או"ח סי' תרפה ס"ק א) נקט בפשטות דיוצא ידי זכירה מה"ת בקריאת פרשת עמלק בפרשת בשלח, וכל מה שתיקנו בשבת שלפני כן לקרות פרשת זכור הוא רק מדרבנן, ועיי"ש שמשיג על **התרוה"ד** (סי' קח) בזה. ועי' **במחה"ש** שכ' מקור לדברי **המג"א** עפ"י הגמ' במגילה (דף יח.) דמבארת מה דתנן קראה על פה לא יצא, מנלן אמר רבא אתיא זכירה זכירה, כתיב הכא והימים האלה **נזכרים** ונעשים וכתיב התם כתב זאת **זכרון** בספר מה להלן בספר אף כאן בספר, וממאי דהאי **זכירה** קריאה היא דילמא עיון בעלמא לא ס"ד **זכור** יכול בלב כשהוא אומר לא תשכח הרי שכחת הלב אמור, הא מה אני מקיים זכור בפה. הרי מבואר בגמ' זו דמצות זכירת עמלק אינו מקיים הדאורייתא רק כשיהי' **בספר** דוקא, וכך הוא שיטת **המחבר** (סי' תרפה) וכמו שביארו שם **במשנ"ב** (ס"ק יד). **ומעתה** סובר המחצית **השקל** דכיון דנלמד זכירת עמלק מתוך ספר מהך קרא דפרשת בשלח, ע"כ דבודאי יוצאין ידי מצות זכירה בקריאת פרשה זו. [והנה בדברי **המג"א** אינו מבואר דעדיף קריאת פרשת בשלח מפרשת כי תצא, ורק בהגהות צבא רב טוען שהיא עיקר המצוה. ויתכן דלפי **המחצית השקל** שהראה מקור למג"א מגמ' הנ"ל, יש גם לומר דעיקר מצות זכירה מתקיים בקריאת פרשת בשלח. אמנם עי' **בחכמת שלמה** (שם) שמבאר דמדאורייתא יוצא בקריאה דפרשת בשלח מ"מ מדרבנן תיקנו שיקרא פרשת זכור וגם שיקדים זאת לפני פורים]
16. **אכן** **במשנ"ב** (שם ס"ק טז) העיר על פסק **המג"א** מדברי **הרמב"ן** (סו"פ כי תצא) שכ' דכוונת המצוה היא שלא לשכוח מה שעשה לנו עמלק, ונספר זה לבנינו ולדורותינו לומר להם כך עשה לנו הרשע, ולכך נצטוינו למחות את שמו כמו שכ' **הרמב"ן** בביאורו, וזה לא נזכר בפרשת ויבא עמלק. עוד העיר בהגהות **פעולת שכיר למעשה רב** (אות קלג) על **המג"א** דבקרא כתיב לא תשכח בתר תמחה את זכר עמלק משמע שצריך זכירה גם על המחיי', וא"כ הרי בפרשת בשלח אינו מוזכר מחיית זכר עמלק. וכנראה, דנקט דכמו ד"לא תשכח" כתיב לאחר המחיי' כך זכירה צריך להיות לאחר המחיי' כי הלאו והעשה הם מענין אחד. והנה בקושיית **המשנ"ב** יש לדון לפי מה שכ' בשו"ת **תורת חסד** (או"ח סי' לז) דלפי **הרמב"ן** אין צריך זכירה מתוך ספר מה"ת (עי' **ברמב"ן** שנסתפק שם בזה אם צריך מה"ת בי' ובספר) ויתכן דלהכי סובר דאינו מקיים זכירה רק בהזכרת צורך המחיי', משא"כ לפי המחבר שסובר דבעינן זכירה מתוך הספר בע"כ מתקיים המצוה גם בקריאת פרשת בשלח. **ויתכן דהמשנ"ב** שהק' על **המג"א** הוא משום שסובר דמה שכתוב בפרשת בשלח כתוב זאת זכרון בספר, הכוונה בזה דבפרשת בשלח נאמר צווי לכתוב פרשת זכירה בפרשת כי תצא, ולכן אפי' להסוברים דבעינן קריאה מתוך הספר מה"ת הכוונה דבפרשת בשלח נאמר צווי לכתבו בפרשת כי תצא
17. **ולפי"ז** מיושב גם לפי **החינוך** שסובר דעיקר מצות זכירה הוא שאסור **להחליש איבתו** וכפי שכ' הרמב"ן, לכן סובר שאינו מקיים מצות זכירה ע"י קריאת פרשת עמלק שבפרשת בשלח הואיל ואין מוזכר שם סיבת איבתו כלפי עמלק. [והנה **במנח"ח** (ס"ק ב) כתב דזה פשוט שמדאורייתא אין חיוב בקריאה מתוך ספר, וכבר העירו עליו **האחרונים** מדברי **המג"א** שנקט לפי **תוס' והרא"ש** ברכות שיש בזה חיוב מה"ת, ולפי המנח"ח נופל ראיית המחה"ש מהגמ' במגילה] אמנם מאידך יש ליישב שיטת **הצבא רב**, עפ"י מה שכ' **בקרן אורה** ריש ברכות **ובמהר"ם שיק** (מצוה תרה) דמה שצריך מה"ת קריאה **בציבור** הוא משום דכיון דהזכירה בא לעורר המחיי', א"כ כמו דהמחיי' צריך להיות **בציבור** גם הקריאה צריך להיות **בציבור**. ומצאנו **להחינוך** (מצוה תרד) שכתב דמלבד החיוב מחיי' שחל על כלל ישראל בבואם לארץ חל גם חיוב על כל יחיד ויחיד שיש בידו לעשות כן.
18. **ובהר** **אפרים** על המכילתא (סו"פ בשלח) כתב לחדש דיש **שני** חיובים נפרדים **במחיית** עמלק, דהחיוב על הציבור הוא לעשות **מלחמה** ונלמד מקרא דפרשת בשלח "מלחמה לה' בעמלק" ויש עוד חיוב נוסף על כל יחיד ויחיד שאינו בתורת מלחמה רק מדין **מחיי'** והוא נלמד מקרא דסוף פרשת כי תצא. **ולפי"ז** שפיר אפשר לבאר מה שכ' בהגהות **צבא רב** דעיקר קיום מצות זכירה [עכ"פ בציבור שעל זה דיבר החינוך שקבעו לקרותה בציבור] היא בקרא דפרשת בשלח הואיל דחיוב קריאה **בציבור** נלמד מפרשה זו שהיא כנגד מחיי' של **ציבור. אכן** בישוב דעת **החינוך** שנקט שאינו יוצא בקריאה דפרשת בשלח, נראה שסובר דאע"ג שהם שני חיובים חלוקים מ"מ אינם חלוקים בגדרם, שהרי כתב כאן במצוה זאת "כי להם לעשות מלחמה **ונקמת האויב**" והרי מיירי גם בחיוב מחיי' של יחיד כפי שנוכיח [ס"ק כב], וכמו"כ במצוה (תרד) משמע שאין חילוק בגדר חיובם, וא"כ י"ל דתרוויהו נלמד מקרא דתמחה את זכר עמלק, ויש לפלפל בזה.
19. **במנח"ח ס"ק א** הביא קושיא מספר **דרך פקודיך** על דרשת הספרי, דדילמא זכור בלב ובא להשמיענו שיש גם עשה אם עובר עליו, דעובר בלאו ועשה. **ובראש יוסף** מגילה (דף יח.) הק' כן. ויש מי שתירץ עפי"מ דאמרי' פסחים (דף כד.) דכל היכא דאיכא למידרש דרשינן ולא מוקמינן בלאוי יתירי, א"כ כמו"כ כאן דיש לדרוש ל"זכור" שהוא בפה לא מוקמינן לאזהרה יתירה, והעירוני שכ"כ **השפת אמת** מגילה (דף יח.). **אמנם** י"ל עוד דכוונת הספרי הוא ע"ד שכתב **המלבי"ם** (סו"פ כי תצא, ביאור התורה והמצוה) דאם זכור הי' משמע בלב, א"כ לא תשכח הכוונה גם בלב ולא שייך לחייב על שכחת הלב שהוא דבר דממילא, משא"כ אם זכור הוא בפה אז אפשר לפרש לא תשכח דהכוונה על זכירת לב, ומיושב איפה מה שהק' **הדרך פקודיך**. אמנם מדברי **הספרי** לא משמע דהדרשא היא מכח הא דקודם צריך לבאר הכוונה בזכור בכדי שנוכל להבין את ה"לא תשכח" **וצ"ב.** [ועי' לעיל ס"ק ב] **והנה** **בקרית ספר** (פ"ה הל' מלכים) כ' אחרי שהביא דרשת הגמ' הא מה אני מקיים זכור בפה, משמע דהוי ב' מצוות עשה ול"ת, ומשמע מזה דאם גם זכור הי' בלב לא היו נמנים לשתי מצוות כלל.
20. **שם. ולשון הרמב"ם מ"ע לזכור תמיד וכו' נראה מדבריו דהיא מן המצוות התמידיות וכו'.** הנה דברי **המנח"ח** **צ"ב**, דבשלמא שיהא מחוייב להזכיר כל יום אפשר להבין, וכ"כ בספר **חרדים** אמנם שיהא מן המצוות התמידיות כמו שאר מצוות תמידיות שהן ממש כל הזמן צ"ב, דבשלמא הלאו שהוא בלב שייך לקיים בכל רגע אבל להזכיר בפה בכל רגע הרי פשוט דלא שייך, **וצ"ב** גדול בדבריו. **ונראה לבאר** בדעת הרמב"ם כמו שכתבתי [ס"ק י] דכוונת הרמב"ם במה שכ' דיש חיוב לזכור **תמיד** אינו לגבי צורת קיום המצוה ורק לגבי החפצא של המצוה, שאסור שיהא אפי' רגע אחד במצב של שכחה שאינו זוכר, וביארנו שם עפ"י **החינוך** (מצוה של) שכ' דמצות זכירת עמלק היא בלב, והיינו דעיקרה בלב ורק שנתרבה אופן של זכירה בפה. אך עדיין גם לפי החינוך המצוה לזכור בלב ולפי"ד גם זכירה בלב אינו מחוייב בכל רגע וכפי שנתבאר.
21. **שם.** **ומדברי הרב המחבר נראה דדי בפעם אחת בכל ימיו**. כבר הערנו [ס"ק י] **דהחינוך** כתב מקודם שמספיק להזכיר פעם בשנה או שנתיים ושלש, משמע דאם לא הזכיר בתוך שיעור זמן זה ביטל העשה.
22. **במנח"ח ס"ק ב כתב** דפרשת זכור בעשרה ובס"ת הוא מדרבנן, אבל מה"ת סגי שיזכיר יחיד בפה. ומלשון המנח"ח דסגי שיחיד יזכיר בפה ולא כתב שיקראנה בע"פ משמע דאין חיוב מדאורייתא כלל בקריאה רק בזכירה. הן **ברמב"ם** משמע כן, דהרי (פ"ה הל' מלכים הל' ה) כ' דיש חיוב לזכור תמיד מעשה עמלק, ולא כ' כלל לשון קריאה ובודאי לא מתוך ס"ת, ורק (פי"ג הל' תפלה הל' כ) כ' **הרמב"ם** סדר הקריאה של ד' פרשיות. ומבאר **העמק ברכה** דמסידור דברי הרמב"ם שהזכיר פרשת זכור בין סדר הקריאות של כל השנה המוזכר בהלכה שלפני זה מורה דקריאת פרשת זכור אינו אפי' מצוה דרבנן ורק סדר הקריאה במצוה של קריאת התורה, שסדרו לקרוא הד' פרשיות בחדש אדר, וכיון שאינו אפי' מצוה מדרבנן אין צריך לכוין לצאת ולהוציא בקריאת ד' פרשיות. ועי' **בקרית ספר** (פי"ג הל' תפלה) שכ' דפרשה שני' זכור את אשר עשה לך עמלק קריאתה מדאורייתא דהיינו זכור בפה, וכפי שהבאנו מהגמ', אך **הרמב"ם** ס"ל דלענין קריאה הוי אסמכתא בעלמא. בתוס' ברכות (דף יג. ד"ה בכל לשון) כתבו דמיירי בפרשיות המחוייבין לקרות מדאורייתא כמו פרשת זכור, הרי דסובר דאינו רק מצוה להזכיר מדאורייתא רק יש מצות קריאה מדאורייתא. אמנם אינו מבואר בתוס' אם חייבין לקרותם מתוך הספר מדאורייתא, או דרק מדרבנן צריך לקרותם מתוך הספר אבל מדאורייתא יצא בקורא על פה. ובתורת כהנים כ' "מה אני מקיים זכור שתהא שונה בפיך" ומבאר **הר"ש משאנץ** שתקבע זמנים להיות קורא בתורה בכל אלו העניינים. **ובחי' הריטב"א** מגילה (דף יז:) פי' הגמ' אם כל התורה כולה בלשון הקדש נאמרה לענין קריאת פרשת זכור אם נקראת גם בכל לשון. ולהצד דנקראת בכל לשון הוי כקראה על פה, ובהכרח שאין צריך מתוך ספר. **והראשונים** דס"ל דיש חיוב קריאה ומ"מ אין צריך מדאורייתא שיהא מתוך הספר צ"ב מה שמבואר במגילה (דף יח.) שהגמ' מק' וממאי דהאי זכירה קריאה היא דילמא עיון בעלמא עד שהגמ' אומרת הא מה אני מקיים זכור בפה, והרי דכל הלימוד שזכירה הכוונה לקריאה היא בתר דידעינן דמיירי מתוך הספר, דאז בלב הי' נחשב עיון בעלמא מתוך הספר, ובפה נחשב קריאה, אבל האיך אפשר לסבור דיש חיוב קריאה ולא סגי בזכירה בעלמא באמירה מה"ת, והחיוב מתוך ספר לא יהי' מה"ת. ועי' **בתרומת הדשן** (סי' קח) הובא **במג"א (**סי' תרפה ס"ק ב) מבואר שלמד לפי תוס' דצריך עשרה מדאורייתא לפרשת זכור, וצ"ע מנא לי' כן הלא שייך שם קריאה גם בקורא בינו לבין עצמו. והנה **ברמב"ן** (סו"פ כי תצא) נסתפק בזה האם צריך קריאת פרשת זכור בציבור, ויש לדון אם עצם הקריאה צריך עשרה אם יועיל בזה קראה על פה או שצריך מתוך הספר דוקא. ומאידך, לפי כל האחרונים (**גר"א ומחה"ש**) שהראו מקור לדינו של המחבר (סי' תרפה סעיף ז) דחיוב קריאת זכור הוא דאורייתא מהגמ' מגילה (דף יח.) יש לדון דגם מתוך הספר הוא דאורייתא, ובפרט לפי **המג"א** דיוצא בפרשת בשלח כפי שמובא **במחה"ש** שם.
23. **שם. בענין חיוב דאורייתא לקרות בציבור**, כתב **הרא"ש** ברכות (פ"ז סי' כ) לבאר מה דהגמ' אומרת דר"א שחרר עבדו להשלימו לעשרה משום מצוה דרבים, ומבאר דאלים מצוה דרבים של ונקדשתי בתוך בני ישראל דהוא עשה דמקדשין י' ברבים, ואפי' הוי מילתא דרבנן כגון לשמוע קדושה וברכו שלא מצינו לו עיקר מה"ת אפי"ה דחי עשה דיחיד, דלא מיסתבר לי לומר דמיירי בי' דאורייתא כגון לקרות פרשת זכור שהוא מה"ת, דמשמע דבכל ענין מיירי, עכת"ד. **והתרומת הדשן** (סי' קח) למד דלפי **הרא"ש** קריאת פרשת זכור יש חיוב מדאורייתא לקרותה בציבור. אמנם בשער הציון (סי' תרפה ס"ק ה) כ' דאין הכרח מדברי הרא"ש לפרש כן, הואיל ויש לפרש דכוונתו דברכו וקדושה אין להם עיקר מן התורה כלל, משא"כ קריאת פרשת זכור שיש לה עיקר מה"ת, אבל אין להוכיח מזה שיהא חיוב לקרותה בציבור, ומה שכ' הרא"ש בעשרה דאורייתא כגון פרשת זכור י"ל דהכוונה היא י' למצוה דאורייתא, אבל לא שעצם החיוב עשרה דאורייתא. והראו לדברי התוס' הרא"ש ברכות (דף מז:) שכ' **עשה** דאורייתא, ולא כ' כלל **עשרה** דאורייתא, והוא כהבנת השעה"צ. ויש שלמדו מדברי הרא"ש דס"ל דיש חיוב זכירת עמלק במשך כל השנה, דאל"כ מדוע שחרר ר"א את העבד כבר עכשיו, אולי יזדמן לו אח"כ אדם אחר לצרפו לעשירי. והגאון מקוטנא זצ"ל (בעל זית רענן וישועות מלכו) רצה להוכיח מדברי הרא"ש דאין אשה מצווה בפרשת זכור מדאורייתא, דאל"כ מדוע הי' צריך לשחרר העבד, הרי יוכל להצטרף למנין בעודו עבד, הואיל ומצווה במצוות כאשה. ובשו"ת תורת חסד (סי' לז) דחה ראייתו, וסובר דגם אם אשה ועבד מצווים מדאורייתא בפרשת זכור מ"מ אין עבד מצטרף להשלים למנין, דאין העבד בכלל ונקדשתי בתוך "בני ישראל". וכבר מופיע שקלא וטריא זו בשו"ת בנין ציון החדשות (סי' ח).
24. **ובאו"א** יש לדחות ראיית הגאון מקוטנא, די"ל דאע"ג דנשים מחוייבות בזכירה היינו רק בחיוב זכירה דיש מדין מחיי' על כל אחד ואחד, אבל לענין חיוב זכירה בציבור שכבר חידשו לנו הקרן אורה ריש ברכות והמהר"ם שיק (מצוה תרה) דהמקור לקרותה בציבור הוא מהא דיש חיוב על הציבור לקיים המחיי' [ובזה מתיישב מה שהק' הפרי חדש (או"ח סי' קמו ס"ק ב), א"כ י"ל דכמו דאשה פטורה מחיוב על הציבור לקיים המחיי' כי זה דרך מלחמה, כמו"כ עבד פטור מחיוב מחיי' על הציבור, ולכן אין מוטל עליהם לקיים הזכירה ע"י קריאה בציבור. **ויש** לבאר עוד, עפ"י מה שכ' הדגל ראובן (ח"א סי' ו)דלפי הראשונים דס"ל דקריאה מתוך הספר הוא מן התורה א"כ אין נשים בכלל החיוב, דלמדים בירושלמי מקרא ד"ולמדתם את בניכם" ולא בנותיכם למעט בנות מקריאת שמע וכמו"כ יש ללמוד מזה למעטם מקריאה דאורייתא. אמנם להסוברים דקריאה מתוך הספר הוא רק מדרבנן א"כ י"ל דלגבי חיוב דרבנן אין מיעוט לענין נשים. **ולאידך גיסא** כתב בשו"ת תורת חסד (שם) דלפי הסוברים דקריאה מתוך הספר הוא דאורייתא נשים יהו חייבות, אבל אם חיוב מתוך הספר הוא רק מדרבנן י"ל דהוי כמו שאר קריאת התורה דאין נשים בכלל התקנה, וא"כ לא מיסתבר שכאן יתקנו לחייבה בקרה"ת זה. **אכן** יש לדחות דאפי' להשיטות דס"ל דחיוב קריאה מתוך הספר הוא רק מדרבנן מ"מ כאן יתקנו לחייב נשים יותר מכל קריאת התורה דעלמא, דהרי כבר חידש הבנין שלמה (סי' נד) דכאן הקריאה היא חיוב על כל יחיד ויחיד ורק דאופן הקיום הוא בציבור לעומת כל קריאת התורה שהחיוב על הציבור.
25. **בחינוך כתב** וז"ל "ונוהגת מצוה זו בכל מקום ובכל זמן". ומשמע דמצות זכירה נוהגת גם בזמן שאין יכולת להלחם בעמלק. ויתכן דמרבה גם דלאחר שנמחה שמו של עמלק עדיין צריך לזכור מעשה עמלק. אמנם נראה פשוט דלפי החינוך שסובר דמצות זכירה היא בכדי לקיים המחיי' ולעורר הלבבות לשונאם א"כ כל היכא שכבר נמחה שמו שוב אין ענין לזכור מה שעשה וכפי שהבין המנח"ח, ובהכרח צ"ל דמה שכ' "בכל זמן" הכוונה לכל זמן ששייך המחייב של המצוה.[ועי' ברמב"ם בסוף מנין העשין שמנה ס' מצוות הכרחיות ולא מנה זכירת מעשה עמלק ובהכרח משום דרק כשיש מחייב של מחיי' הוא מוזהר בזה, ומה"ט לא מנה גם מחיית עמלק באותו מנין הואיל ובזה"ז דעלה סנחריב ובלבל העולם אינו נוהג] **ולכאורה** מבואר לפי החינוך שיחלוק על הסמ"ג והקרית ספר דס"ל דמחיית עמלק חיובו רק לכשיבא המשיח, אלא סובר החינוך דחיובו מיד עם כניסתם לארץ, וכן מורה פשטות לשון החינוך (מצוה תרד). **אמנם** אכתי צ"ב מהא דכתב **החינוך** (מצוה תצח) דנוהגת בזמן שישראל על אדמתן, וכמו שאמרו ז"ל (סנהדרין דף כ:) "ג' מצוות נצטוו ישראל בכניסתן לארץ, למנות עליהן מלך, ולבנות בית הבחירה ולהכרית זרעו של עמלק". ולפי"ז גם להכרית זרעו של עמלק חיובו רק כשהם על אדמתם, והאיך כתב החינוך דמצות זכירה נוהג בכל מקום ובכל זמן הואיל וכל מצות זכירה היא בשביל המחיי'. **והנראה**, **דהחינוך** אזיל בזה לשיטתו שכ' (מצוה תרד) דכל דברי הגמ' בסנהדרין מיירי בחיוב מחיי' שמוטל על הציבור, אבל מלבד זה יש חיוב מחיי' על כל יחיד בכל מקום ובכל זמן, ולפי"ז מיושב דהחינוך אצלינו מיירי לענין חיוב זכירה כלפי המחיי' של יחיד. **ומעתה**, מהחינוך אצלינו דמיירי כלפי חיוב מחיי' של יחיד אין ראי' כנגד הסמ"ג, הואיל וי"ל דכל דינו של הסמ"ג הוא רק בחיוב מחיי' של ציבור, אמנם **מהחינוך** להלן (מצוה תרד) וכן ממה שכ' (מצוה תצח) מבואר דחולק על הסמ"ג.
26. **ואכתי צ"ב** לפי מה שביארנו דהחינוך כאן מיירי לגבי חיוב מחיי' של יחיד, הרי מוכרח דגם זה מיקרי מלחמה הואיל דעל זה גופא כתב החינוך הטעם דנשים לאו בני מחלמה נינהו, וא"כ צ"ב האיך ניישב מה שהביא **האבני נזר** (או"ח סי' תקט) בשם **המנח"ח** שמק' **מהחינוך** (מצוה תכה) דסובר במצוה דהריגת ז' עממין דנשים חייבות, דהאבני נזר כ' להוכיח מזה דהחינוך אצלינו מיירי לענין חיוב מחיי' של ציבור דהוא מדין מלחמה, אבל חיוב מחיי' של יחד אינו מדין מלחמה, ולזה הטעם דנשים פטורות הוא משום דהוי מעשהז"ג דאינה נוהגת בשבת, וכל טעם **החינוך** הוא רק בחיוב מחיי' של ציבור שנוהג גם בשבת דכתיב במלחמת מצוה "עד רדתה" ולזה צריך טעם דנשים לאו בני מלחמה נינהו, אבל במלחמת ז' עממין אע"ג דנתמעטו נשים מהחיוב של ציבור דסו"ס לאו בני מלחמה נינהו מ"מ אכתי חייבת מטעם חיוב של יחיד, ובז' עממין אינו נחשב לזמן גרמא כי מותר להרוג גם בשבת הואיל והוי מלאכה שאינה צריכה לגופה, כי אין המצוה בעצם ההריגה רק המצוה היא שלא יוכלו ללמוד ממעשיהם. **אמנם** לפי מה שביארנו דגם מחיי' של יחיד הוי בכלל מלחמה הק"ל מדוע תתחייב אשה בהריגת ז' עממין עכ"פ מדין יחיד הואיל ואינה בת מלחמה. **והנראה בזה**, דרק במחיית עמלק שמצוות המחיי' נאמרה בלשון מלחמה בפרשת בשלח, והרי לפי החינוך זה כולל גם יחיד אז אמרי' דנשים לאו בני מלחמה נינהו, אבל בז' עממין שנאמר בלשון החרם תחרימם ולא בלשון מלחמה גם נשים הוו בכלל.
27. **בחינוך כתב** וז"ל "בזכרים, כי להם לעשות המלחמה ונקמת האויב לא לנשים". ולפי מה שביארנו [בס"ק כב] מיירי כאן מדין מחיית יחיד, ונתמעטה אשה מדין מחיית יחיד.
28. **שם.** ועובר על זה ולא זכר בלבו ולא קרא בפיו **מעולם** וכו'.עי' מה שכתבנו [ס"ק י, יח] בזה. וכעת נראה דמה שכ' **החינוך** דסגי שיזכור פעם אחת בחייו הוא רק אם נבאר דכוונת המצוה למען נספר לבנינו מה עשה לנו עמלק ושלא תשכח מצוה זו מדור לדור, וכעין שמבואר **ברמב"ן** עה"ת. אך הקושי בזה **דהחינוך** לא הזכיר בכלל טעם זה בכל המצוה.
29. **במנח"ח ס"ק ג** כ' "ונראה קצת דפוטר אותם מהלאו ג"כ". הביאור בזה הוא משום דמבואר כאן **בחינוך** דגם זכירה בפה הוא משום שלא תשכח, וגם קורא לשניהם בלשון זכירה שהרי כ' לעיל "ואל הזכירה הזאת בפה ובלב וכו' " הרי דהעשה והלאו הם מאותו ענין, וא"כ לו הי' סובר החינוך דנשים חייבות בלאו דלא תשכח הי' צריך להזכיר כן להלן (מצוה תרה) ולא לסתום כמו שעשה ולכתוב דכל עניינה כתוב במצות עשה שלנו.
30. **שם.** "וברמב"ם אינו מבואר זה". שיטת **הרמב"ם** נתבאר [ס"ק] דסובר (מ"ע קפח) שהחיוב מוטל על הציבור. ויותר מפורש אחר סוף מנין העשין שכ' וז"ל וכשתסתכל כל אלו המצוות שקדם זכרם הנה תמצא מהם מצות שהם חובה על הציבור, לא לכל איש ואיש כגון בנין בית הבחירה והקמת מלך והכרתת זרעו של עמלק. עוד מבואר להדיא **ברמב"ם** (מ"ע קפט) דהחיוב זכירה היא רק בשביל המחיי', וכמו"כ מבואר ברמב"ם (פ"ה הל' מלכים הל' ה). ונראה, דנקט **המנח"ח** דכיון דהרמב"ם סתם ולא הזכיר פטור בנשים בהכרח דסובר דנשים חייבות. ויש להוסיף בזה, דכיון דהוי מלחמת מצוה, והדין הוא דגם כלה מחופתה יוצאת למלחמת מצוה פשוט דאשה חייבת וכמו שמק' המנח"ח עצמו על החינוך. **ולפי** מה שנכתוב [ס"ק כט] בדעת **החינוך** דנאמר כן רק במלחמת כיבוש שהיא משום מצות ישוב ארץ ישראל [וכשיטת **הרמב"ן** דמצות ישוב ארץ ישראל מצוה] אבל משום שאר מלחמה אינן יוצאות דלאו בנות מלחמה נינהו, מבאר **המרחשת** דכיון דהרמב"ם אינו מונה מצות ישוב א"י למצוה לכן מוכרח ללמוד דמה שלכיבוש ד"ה מודים הוא משום מצות מלחמה ולא משום מצות ישוב א"י, וא"כ אין חילוק בין כיבוש ז' עממין למלחמת עמלק, וכן כתב להדיא **בפיה"מ** סוטה (שם) דמלחמת ז' עממין ומלחמת עמלק חובה, והיינו דנשים מצוות גם במלחמת עמלק.
31. **אמנם** עדיין **צ"ב** לפי הרמב"ם, דהרי **בפיה"מ** קדושין (דף כט.) שנדפס מחדש מובא דאין חיוב מחיית עמלק מוטל על הנשים. ובכדי ליישב דבריהם בסוטה שכ' מלחמת עמלק בהדי מלחמת ז' עממין דמשמע דגם בזה יש דין דיוצא כלה מחופתה ואשה חייבת, י"ל עפ"י מה שכ' **הרדב"ז** (פ"ז הל' מלכים הל' ד) על מה שכ' הרמב"ם דבמלחמת מצוה הכל יוצאין אפי' כלה מחופתה, דמק' הרדב"ז דהא כתיב כל כבודה בת מלך פנימה ומתרץ תי' אחד דכיון דחתן יוצא אינה נוהגת ימי חופה, ועוד תי' דבמלחמת מצוה הנשים היו מספקות מים ומזון לבעליהן. ולפי"ז י"ל דאין סתירה בין דברי הרמב"ם בסוטה לדברי הרמב"ם בקדושין. **ויתכן** ליישב כן גם קושיית **המנח"ח** על החינוך מהגמ' בסוטה, **דהמנח"ח** יסבור **כהרדב"ז** דאינם יוצאות למלחמה ורק מספקות מים ומזון לבעלים שאינה עצם המחיי', ולכן אינם בכלל מצות זכירה.
32. **שם.** "**וצ"ע** לפטור נשים ממ"ע שלא הז"ג ובפרט במקום לאו". הנה **צ"ב** בקושייתו שהרי פרי' ורבי' היא מ"ע שלא הז"ג ואפי"ה נשים פטורות כמבואר ביבמות (דף סה:) דממעטים מכבשוה ורדו, דנשים אינם בני כבישה א"כ כמו"כ לענין מחיית עמלק אינם בני מלחמה, והרי עדיין לא חלק **המנח"ח** על הנחת החינוך דמצות זכירה והלאו הם מחמת מצות המחיי'. והנה **באבני נזר** (או"ח סי' תקט) כ' דחיוב מחיי' מדין יחיד הוא מצות עשה שהזמן גרמא כיון שאינו נוהג בשבת דלא חמור חיוב מיתה דעמלק משאר חייבי מיתות שאין דוחין שבת, ורק בשעת מלחמה יש לימוד שדוחה שבת מקרא ד"עד רדתה", לכן בנשים מצד החיוב של ציבור נתמעטו משום שאינם בנות מלחמה כמו שכ' החינוך, ומצד החיוב דיחיד נתמעטו משום דהוי זמן גרמא.
33. **אמנם** כנראה **המנח"ח** חולק על יסוד **האבנ"נ** וסובר דשפיר נחשב גם חיוב מחיי' של יחיד אין הזמן גרמא. ויש לבאר זאת או משום דסו"ס אם הרג לעמלק בשבת אע"ג דאסור לו להרוג והוי מהב"ע מ"מ יצא ידי מצוה הואיל דכל היכא דהזמן גורם העבירה אינו בכלל מהב"ע שלא לצאת בה, ולכן כיון דסו"ס מקיים המצוה אינו בכלל זמן גרמא. **עוד** ראיתי **להגר"א גנחובסקי** זצ"ל מעורר דשייך לקיים מצות מחיית כשהורג שלא כדרך, דבזה יהא קיום מצוה ולא יהא חילול שבת לפי מה דקיי"ל דמקלקל בחבורה פטור. עוד הק' דכמו דמבואר **בשו"ת הרשב"א** (ח"א סי' שנז) דבי"ד יכולים להרוג המחוייב מיתה ע"י שליח נכרי, וא"כ כמו"כ יוכל לצאת ידי המצוה ע"י אמירה לנכרי דהוי רק שבות. [ויש בזה דבר חידוש דאע"ג דלעכו"ם עצמו אסור לעשות כן מ"מ מותר למנותו שליח, דאז אין איסור גם בעשיית העכו"ם הואיל ויש בזה מצוה] ועוד **נסתפק** הגאון הנ"ל אם מה דשייך קיום מצוה ע"י זריקת חץ בערב שבת סגי או דצריך שיהא בכלל עשיית מעשה המצוה בשבת. ועוד יש היכ"ת באופן דיש שני אנשים הרודפים אותו ובשביל להציל עצמו סגי בהריגת אחד דיהא חיוב עליו מצד מחיית עמלק להרוג אותו שהוא מזרע עמלק. **ועוד יש להעיר** לפי מה שכתב **הגרעק"א** קדושין (דף כט.) דמה שאי אפשר לקיים המצוה מחמת שאסור לעשות כן בשבת אינו נחשב בזה **אין** הזמן גרמא. ועי' **במהרי"ט** (שם) **ובשעה"מ** (סוף הל' פסולי המוקדשין) שגם כתבו דכל היכא דמצד הזמן נוהג גם בשבת רק מחמת איסור באים למנוע קיומו הוי כאריא דרביע עלי' ושפיר נחשב אין זמן גרמא. והוכיחו האחרונים כן ממעקה ומזוזה דנחשבים אין זמן גרמא, אע"ג דאסור לקבוע מזוזה במסמרים בשבת ואסור לקבוע מעקה בגג ובהכרח כמו היסוד הנ"ל. אמנם בספר **זכור** **לאברהם** (סי' טז) רצה לחלק בין מצות מזוזה ומעקה דעיקר המצוה הוא במה שיש מזוזה ומעקה ולא עצם הקביעות ועשיית המעקה אע"ג דהם מעשה מצוה, בזה י"ל דהיכא שזה אסור רק מחמת שבת לא איכפת לן, אבל במחיית עמלק דהריגה היא עצם המצוה ותכליתה בזה י"ל דכל היכא שאסור לעשות כן בשבת נחשב זמן גרמא.
34. **ומה שכ' המנח"ח** "ובפרט במקום לאו" דהנה מבואר בקדושין (דף לד.) לפי תוס' וכמה ראשונים בקדושין דכל היכא דיש לאו ועשה, אפי' אם העשה הוא זמן גרמא חייב בשניהם, ורק במעקה אמרי' דהעשה בא לחזק את הלאו. **אכן במרחשת** (ח"א סי' כב) כתב לבאר באופן שונה מה דמחיית עמלק הוי מעשהז"ג עפ"י מה שכ' **רש"י** מגילה (דף ג. ד"ה איש) שאין זמן מלחמה בלילה משתחשך, ומבאר **המרחשת** דפשוט שאין הכוונה דאין רגילות ללחום בלילה, דהרי מצינו אצל אברהם שלחם בלילה, וכל מה שהי' טענה למה לא הקריבו תמיד של ביה"ע הוא משום דאין חיוב מלחמת מצוה בלילה כמו שאין דנים דיני נפשות בלילה, ומעתה נחשב מלחמה זו מעשהז"ג. [אמנם לפי"ז **צ"ב** מדוע לענין ז' עממין כ' החינוך דנשים חייבות הואיל וזמן מלחמת מצוה ביום, ובפרט שדברי רש"י במגילה הם במלחמת ז' עממין]
35. **שם.** "**באמת מלחמת מצוה הכל יוצאין אפי' כלה מחופתה וכו'** "**. במקראי קדש** (ד' פרשיות סי' ה)מביא בשם ספר זכר שמחה (סי' עה) דכל מה שמבואר בסוטה דנשים יוצאות למלחמה הוא במלחמה של כיבוש, דבזה י"ל כיון דעדיין לא באו אל המנוחה אז לא שייך הא דכל כבודה בת מלך פנימה וגם נשים חייבות, משא"כ לאחר שנתיישבו בה אמרי' כל כבודה בת מלך פנימה ואין אשה יוצאת למלחמה. ובזה מיישב גם קושיית **המנח"ח** דלענין ז' עממין כתב דגם נשים חייבות ואילו לענין מחיית עמלק כתב דאינם בני מלחמה, דבז' עממין מה שמחייב נשים הוא כל היכא שעדיין לא נתיישבו ומה שפוטר נשים בזכירת עמלק הוא לאחר שנתיישבו. **ובאופן אחר** מיישב **המרחשת** (ח"א סי' כב ס"ק ו) דכל מה שמבואר בסוטה דבמלחמת מצוה הכל יוצאין וכולל גם כלה מחופתה הוא משום מצות ישוב ארץ ישראל שהוא עשה שנוהג גם בנשים כמבואר בכתובות (דף קי.) ולכן חייבות נשים במלחמה זו, אבל לא משום מצות החרם של ז' עממין, ומדייק כן מהגמ' סוטה (דף מד:) דאמר רבא מלחמת יהושע לכיבוש דברי הכל חובה, משמע דהטעם משום כיבוש ולא משום החרם תחרימם, ובהכרח דכל מה דנשים חייבות הוא משום מצוות ישוב א"י דהיינו כיבוש. לעומת זה במחיית עמלק שאין בה משום כיבוש שהרי ארץ עמלק לא הית' מז' עממין ואינה מכלל ארץ ישראל אין הנשים מצוות עלי'. ולפי דבריו מיושב גם סתירת החינוך שמחייב נשים במצוות החרם של ז' עממין דהיינו בשעת כיבוש ומשום מצות ישוב א"י.
36. **שם**. "**גם מי עמד בסוד ה' יתברך אם הטעם מחמת נקמה וכו'** ". נראה בזה, **דהחינוך** ס"ל כמו שהוכיח הרמב"ם דבר זה **בסה"מ** (עשה קפט) וז"ל הלא תראה שמואל הנביא כשהתחיל לעשות המצוה הזאת איך עשה שהוא זכר תחלה מעשהו הרע ואחרי כן צוה להרגם וכו'. הרי דזה הי' כוונת הרמב"ם להוכיח דזכירה היא כדי למחות, וכן מבאר בחי' מרן **רי"ז** **עה"ת** לספר שמואל כוונת הרמב"ם.