בס"ד

1. **מבואר בטור** או"ח (סי' תיז) שהג' רגלים הם כנגד הג' אבות. וז"ל שמעתי מאחי הר"י וכו' המועדים נתקנו כנגד אבות, **פסח** כנגד **אברהם** דכתיב לושי ועשי עוגות ופסח הי' ". אם נרצה להבין מהות החג עלינו להעמיק **במהותו** ויחודו של אברהם אבינו. חז"ל **בשיה"ש** **רבה** (ד,יח) על הפסוק תשורי מראש אמנה מספרים לנו שאברהם אבינו הוא ראשון למאמינים וז"ל "ר' נחמן אמר בזכות אמנה שהאמין אברהם שנא' והאמין בה'. **ובשמות רבה** (כג,ה) וז"ל דבר אחר תשורי מראש אמנה אמר ר' יצחק היו רואין כל אותן ניסים שנעשו להם ולא הי' להם להאמין, אלא אמר ר' שמעון בר אבא בשביל האמנה שהאמין אברהם להקב"ה שנא' והאמן בה', ממנה זכו ישראל לומר שירה על הים שנא' אז ישיר משה, הוי אומר תשורי מראש אמנה. עוד תני **במדרש** (שם) דבר אחר תשורי מראש אמנה, עתידין ישראל לומר שירה לעת"ל שנא' שירו לה' שיר חדש כי נפלאות עשה, ובאיזה זכות אומרים ישראל שירה?בזכות אברהם שהאמין בהקב"ה שנא' והאמין בה', היא האמונה שישראל נוחלין בה ועליו הכתוב אומר וצדיק באמונתו יחיה" **ובעץ יוסף** מבאר בשם **השל"ה** הק' דכשיתבשרו בגאולה יאמרו שירה על מה שעתיד לבא דהיינו על הניסים שיבואו יקדימו לשורר מיד ויהיו בחוזק אמונתם כאילו כבר נעשה. ובזה מתבאר תשורי "מראש" דהיינו תתחיל לשורר מראש דהיינו קודם שנעשה, וזה מצד אמונה בזכות אברהם. ועם ישראל נחלו אמונה זו כי נטוע להם בטבעם כמו שאמרו ז"ל בשבת (דף צז.) מאמינים בני מאמינים.
2. **עצם המושג** שבני ישראל יורשים בטבעם אמונה מאברהם אבינו מבואר **ברוח חיים** למרנא **הגר"ח מוולאזין** זצ"ל אבות (ה,ג) דתנן עשרה נסיונות נתנסה אברהם אבינו ע"ה ועמד בכולם להודיע כמה חבתו של אאע"ה. והעיר הנ"ל מדוע כאן הוסיף התנא **אבינו** על מילת אברהם, דאילו במשנה לפני' תני אברהם לחוד. מייסד הרוח חיים "ירצה בזה ע"פ מ"ש מתהלך בתומו צדיק אשרי בניו אחריו, כי כמה מידות שהצדיק **טרח ויגע** להשיגם לבניו אחריו המה כטבע מוטבע, **ובקצת** יגיעה יגיעו לזה, כמו שנראה בחוש שרבים מעמי ארץ היהודים מוסרים את עצמם על קידוש ה', והוא מוטבע בנו מאברהם אבינו **שמסר נפשו** לאור כשדים על אמונתו". כדי להבין משמעות המילה "בתומו" נביא כאן פי' **רבינו יונה** על פסוק זה במשלי (כ,ז) וז"ל והודיענו כי אין האיש צדיק עד שיתהלך בתומו בעבודת הבורא יתברך" אשרי בני אחריו מבאר רבינו יונה "הצדיק המתהלך בתומו הוא המזכה לזרעו אחריו, אבל העושים את המצות **להתגדר ולהתפאר** אע"פ שיקחו חלקם הראוי להם אינם מן הצדיקים שהברית כרותה להם ולזרעם" אנו למדים מדבריו של רבינו יונה שהנחלת המעלות לדורות הבאים, ובפרט באמונה כפי שביאר **הרוח** **חיים** הוא באמונה הבאה מתוך התבטלות המדות והחשבונות. זאת אומרת מה שאברהם אבינו נחשב ראשון למאמינים הוא במה שמסר נפשו וחשבונותיו על זה ועשה מתוך אמונה פשוטה, רק בזה שייך ירושה לדורות. לא כן, באמונה שהיא מתוך חקירות וחשבונות שלא שיתכן בזה הנחלה לדורות, כי הרי לכל אחד יש חשבון שונה. ועצם היסוד דעיקר האמונה היא מתוך התבטלות מבואר **בזוה"ק (**ח"ב קסא.) וז"ל הא כתיב בשמים ממעל ועל הארץ מתחת **אין עוד,** הכא **תליא כל רזא דמהימנותא** **למנדע רזא דכל רזין מגו דא** וכו' " והיינו ע"י התבטלות שה' הוא האלוקים אין עוד. [ומטין בשמי' דהגר"ח מבריסק שמצות אמונה מתחיל מאיפה שאין לו הבנה והשגה]
3. **בזה נבין** מה שכתב **הרמב"ן** (אמונה ובטחון פרק א) וז"ל "כמו שאמרו בא חבקוק והעמידן על אחת וצדיק באמונתו יחיה. ובמקום אחר אומר החכמה תחיה בעליה, נמצאת אומר החכמה היא האמונה והאמונה היא החכמה" **ולאור הנ"ל** יש לבאר חכמה שמקורה היא בהתבטלות כמאמר הכתוב והחכמה "מאין" תמצא, ש"מאין" והתבטלות שורש החכמה, אותה התבטלות היא גם שורש האמונה. ובאמת, מעבר לזה, אותה התבטלות היא מקור החיים המוזכר בפסוקים שהביא הרמב"ן בבחינת ואתם הדבקים בה' אלוקיכם **חיים** כולכם היום. ומובן לפי מה שכתב **הזוה"ק (**ח"ב יד:) דאאע"ה הוא סוד החכמה. **ולפי הנ"ל** גם נוכל להבין דיש מכנה משותף בין מדת האמונה של אאע"ה למדת החסד שהוא נתייחד בה בקרא במיכה (ז,כ) תתן אמת ליעקב חסד לאברהם, כי גם כדי לזכות להיות בעל חסד אינו בעשיית חסד לחוד, אלא מהותו של האדם הוא שנתבטל לזולת וכל מהותו מעתה הוא כמאמר שלמה המלך ע"ה במשלי (יא,יז) גומל נפשו איש חסד, היינו שזה כל מהותו של איש חסד שגומל נפשו ומוסר נפשו ומבטל עצמו למטרה קדושה ונעלה של חסד עם הזולת. ובזה נשכיל להבין בסליחות של ער"ה "בקר רחם תזכור **חסד** אברהם אב איתני,אשר בחרתו והאמין בך ראש למאמיני וכו' ". **ולפי הנ"ל** הרי בשורשם אמונתו וחסדו של אאע"ה הם אחד, ולכן לא בכדי מזכירים בסליחות **שני** המדות האלו בחדא מחתא. ומצאנו גם "אמונה" בגימטריא 102 ועם הכולל 103 שזה שווה ל"חסד קל", וכך מבואר בתהילים להגיד בבקר חסדך ואמונתך בלילות, ע"י האמונה פשוטה בבחינת לילה כשיש חושך ולא מבינים זוכים להמשיך חסד מהקב"ה בלי חשבון, דהיינו מתנת חינם.
4. **ובגשתינו** לחג המצות שהוא כנגד אברהם הרי שמהותו של חג הוא אמונה וחסד. **בעל ההגדה** כותב תאיר כאור יום חשכת לילה, **בזוה"ק** (ח"ג יא:) יהי אור ויהי אור, דא מהימנותא דקוב"ה. זאת אומרת שגלוי האמונה בהקב"ה, גלוי של אין עוד מלבדו הוא האור הגדול שבבריאה שמתגשם באור ממש. **ובמדר"ר** בראשית (ב,ג) ויאמר אלוקים יהי אור זה אברהם הדא הוא דכתיב מי העיר ממזרח צדק אל תקרי העיר אלא האיר. זהו עומק כוונת בעל ההגדה תאיר כאור יום חשכת לילה. והביאור בזה פשוט מי שטח עיניו מראות בהשגחת הקב"ה גם בהיות שמש זורחת הוא שרוי בחשכו ודאגותיו. לא כן המאמין הגדול הוא גם בהיות חושך מגלה אור מתוך החושך, בבחינת "ואמונתך בלילות" וכמו "זרח בחושך אור לישרים" כי ידוע שישר הוא מי שאין לו את החשבונות הרבים מחמת דרגת אמונתו. וענין אכילת המצות מבואר **בזוה"ק** (ח"ב קפג) וז"ל "כך כד נפקו ישראל ממצרים לא הוו ידעי עקרא ורזא **דמהימנותא,** אמר קב"ה יטעמון ישראל **אסוותא** ועד דיכלון אסוותא דא לא אתחזי להון מיכלא אחרינא, כיון דאכלו מצה דאיהי אסוותא למיעל ולמנדע ברזא דמהימנותא וכו' " הרי מבואר **בזוה"ק** שמצה הוא מאכל המשפיע אמונה. **וצ"ב** במה כחה וסגולתה של המצה להשפיע אמונה. **נראה לבאר** עפ"י הפייט של יוצר לשבת הגדול **לרבינו יוסף טוב עלם** וז"ל "**אמנה גדולה** היתה בעם בלי להתלונן זאת הפעם, גועה לאמר מה נטעם" והיינו שעצם היציאה בחפזון בלי להתיישב כשיוצאים במדבר נחשב **לאמונה גדולה,** ואכילת מצה עד טו אייר שירד המן הי' נחשב אכילה מתוך אמונה. וכמו כן יש ללמוד בירמיה (ב,ב) כה אמר ה' זכרתי לך חסד נעורייך אהבת כלולותיך לכתך אחרי במדבר בארץ לא זרועה. **וצ"ב** מה ענין לשון "חסד" נעוריך.
5. **הנצי"ב** בחיבורו **מטיב שיר** (ד,ח) מבאר וז"ל והביאור של חסד נעורייך דבצאת ישראל ממצרים והלכו במדבר הן המה ימי הנעורים של כנסת ישראל. והיו רוב אותו הדור **דבוקים** בה' כדכתיב ואתם הדבקים בה' אלוקיכם חיים כולכם היום. והיא אהבת ה' וזה מכונה בשם חסיד וכו' והיינו חסד נעורייך שהיית מאוחזת בדבקות ואהבת ה' ". ובפרשת בא (יב,לט) ויאפו את הבצק אשר הוציאו ממצרים עגות מצות כי לא חמץ כי גורשו ממצרים, וגם צידה לא עשו להם. ומבאר רש"י (שם) על סוף הפסוק בשם המכילתא וז"ל מגיד שבחן של ישראל שלא אמרו האיך נצא למדבר בלא צידה, אלא **האמינו** והלכו. הוא שמפורש בקבלה זכרתי לך חסד נעורייך לכתך אחרי במדבר בארץ לא זרועה, ומה שכר מפורש אחריו קדש ישראל לה' ראשית תבואתו" הרי דמה שיצאו לדרך בלא צידה ורק אפו מצות, זה מורה על אמונה עצומה ונוראה דעם של ס' רבוא יצאו למדבר בלי חשבון ובלי הרהור על הסכנה שבדבר, אין זה אלא שנתעלו ישראל לדרגא של קדש ישראל. כן קדושה היא הדרגא שזכו לה ישראל מחמת אמונתם ודביקותם בהקב"ה כסוף הקרא בירמי' קדש ישראל לה' ראשית תבואתה. ובמהר"י קרא (שם) מבאר דקדש ישראל לה' הכוונה היא למעלת "ואתם תהיו לי ממלכת וגוי קדוש". הרי מה שזכו תואר גוי קדוש הוא בזכות אמונה תמימה שהלכו במדבר אחרי הקב"ה בלי שמץ של חשבון. ונראה גם דאמנה גדולה הוזכר בפייט הוא משום דכפי אפסיות הסכוי והחשבון באותה מדה גדולה מצות אמונה, כי היא מורה על השלכת כל החשבונות לצד והליכה בתמימות עם הקב"ה, כלשון הקרא השלך על ה' יהבך והוא יכלכלך.
6. **אכן**, באכילת מצה בפסח היא אסוותא דהיינו רפואה לאמונה כשמתבוננים על חסד נעורייך שיצאו לדרך וגם צידה לא עשו להם. אך כל זה טעם לסגולתה של מצה להשפיע אמונה לפסח דורות, אבל בפסח מצרים הרי הם היו דבקים באמונה כי צידה לא עשו להם וכלשון הפייט "אמנה גדולה" וא"כ לא הי' צורך במצה לעורר אמונתם. ובכל זאת **בזוה"ק** שהבאנו מבואר דמה שאכלו עם ישראל מצות מפסח עד ט"ו אייר במשך חודש ימים הי' בכדי שידעו סוד האמונה "למיעל ולמנדע בסוד האמונה". **נראה** לפענ"ד לבאר זאת, אמת שעם ישראל בצאתם ממצרים היו בדרגא של "אמנה גדולה" בזה שעם שלם של ס' רבוא היו מוכנים לצאת למדבר בלי להכין צידה ובלי אופנים בסיסיים של קיום במדבר, יצאו לדרך בין רגע בלי לשאול ובלי לחקור. אך, ברבות הימים כשיראו הקיום הנסיי מעל הטבע יש לחשוש שח"ו יתנשאו ויגיסו דעתם ויתלו כל זאת בזכות אמונתם. ולכן כדי לידע סוד האמונה יש ללמוד מראש אמנה זה אברהם שהוא נשאר בענוותו ובהתבטלותו תמיד כלשון הכתוב שאאע"ה אומר ואנכי עפר ואפר, וכמו שכבר הבאנו [סוף אות ב] **מהזוה"ק** דעיקר סוד האמונה היא התבטלות ש "ה' הוא האלוקים אין עוד מלבדו" היינו דאין שום מציאות מלבדו, ואין שום חשבונות מלבדו. ולזאת באה אכילת מצה כמו שמבאר האריז"ל שהיא פשוטה בלי התנשאות, וכמו שמבאר **השפת אמת** בשם **הזוה"ק** ברעיא מהימנא (ח"ג רנא) פרשת פנחס שההבדל בין חמץ למצה הוא שמצה הוא נקודה בתוך הדלית בזה נוצר אות ה"א, ויודע שהנקודה פנימית מהשי"ת. אך חי"ת של חמץ הוא שממשיך את את הנקודה הפנימית עד הגג דהיינו שממשיך את הנקודה הפנימית לעצמו.
7. **ויש** מקום להוסיף עפ"י **השפת אמת** (תרלג,ליל ב) המבאר דלחם עוני אינו סימן רק על הגלות והעינוי כפי שמבאר רש"י וגם לא רק על הגאולה, אלא בא לרמז על כל תקופת הגלות והגאולה, כי בודאי רק ע"י הגלות יכולנו להתקרב אל ה', דאל"כ אין מקום להודות על הגאולה אם הי' שייך בלי הגלות. והטעם שהוצרך לגלות כותב **השפ"א** וז"ל "ובפשוט י"ל כי הי' זה כדי כדי להיות שפלים ונכנעים להשי"ת, כי בלא זה לא היינו יכולים להנצל מגיאות, כמו שמצינו כמה פעמים נפלאות מהשי"ת בדרך זה שיוכל האדם לקבל הטובה שלא יבטלנה ע"י רגל גאוה. ונראה שכל הרעות שבעולם הם לכוונה זו להכניע האדם, ומאחר שהיינו עבדי פרעה ויצאנו משם להיות עבדי ה', קבלנו מלכותו יתברך עלינו בקבלה שלימה וכו' ולזאת צריכין **בההתחלה** להכניע עצמינו תחת מלכותו יתברך בכל כחינו" מעתה, יש להוסיף דלמרות שהאמינו אמונה גדולה ויצאו למדבר, אבל הרי לא היו ראויים להגיע לכלל צווי הקב"ה שיצאו ממצרים, וכדי שלא יתנשאו במה שהאמינו בפרט בזמן "ראשית" של יציאת מצרים שאנו יודעים שה"ראשית" קובע כי "לפתח חטאת רובץ" היינו דבכל פתיחה או התחלה יש אחיזה לס"מ להביא לידי חטא ועבירה. ולכן ציותה תורה אכילת מצה ואומרים עליו דברים הרבה של הודאה, כי המצה מסמל פשטות ושלא תהי' התנשאות כחמץ ולקיחת ישועת אלוקים ח"ו לזכות עצמו.
8. **הנה בטור** [הובא אצלינו באות א] הביא קרא ד"לושי ועשי עוגות". נשתדל לבאר דקרא זה מסמל עניינו של **התבטלות** האדם לזולת בהכנסת אורחים, וכמו"כ בליל פסח חובת אכילת מצה הוא הכלי האמור להביא את האדם לידי התבטלות ממעמד בן חורין, ולהכניסו להרגשת מעמד עבדות כמאמר בעל ההגדה בהמשך, בכל דור ודור חייב אדם לראות עצמו כאילו הוא יצא ממצרים, היינו לערער ולבטל מעמדו ולהביאו למצב של עבד במצרים. **דבר זה** אפשר ללמוד מבעל **השרידי אש** בהגדש"פ שמבאר הגמ' ב"מ (דף פז.) על הקרא מהרי שלש סאים קמח סולת לושי ועשי עוגות, אמר ר' יצחק מכאן שהאשה צרה עיני' באורחים יותר מן האיש. ופרש"י דהיא אמרה קמח והוא סולת. ומבאר **בתבואות שור** (דלא כפרש"י) דהיא אמרה סולת ואאע"ה אמר קמח. ונשאלת השאלה, דהרי סולת משובח יותר, ומדוע תיחשב שרה לצרת עין. מבאר **השרידי אש** שאצל אברהם אבינו היו האורחים כבני ביתו, וכלשון התנא ויהיו עניים בני ביתך, והיינו שהתבטל אאע"ה ממעמד בעה"ב כלפי האורח, ולא רק שהוא הרגיש עצמו שוה להם, אלא גם הי' בכחו לתת להם הרגשה זו. **מעתה**, מובן מה שאמר לתת קמח כמאכל בן בית. לא כן שרה, למרות שלא הית' נוהגת בקמצנות אלא כיבדה האורח בכבוד מלכים, אך דוקא בכבוד זה הוא הרגיש כאורח ולא כבן בית. **וכמו"כ** שרה לא היתה מוכנה בכל עת לתת לאורחים הואיל ולא נתייחסה אליהם כבן בית. וכמו"כ באכילת מצה אנו מסמלים כי גם בהיותינו בן חורין אנו חשים בני בית של אלו שהם בגלות ועניים. ובאמת תחושה זו היא שמאפשרת הכרזת בעל הסדר הא לחמא עניא וכו' כל דכפין ייתי ויכול, כי אכילת לחם עוני ממחיש את הרגשת העוני ולשתף את עצמו עם הדכפין.