בס"ד

המעביר בניו בין גזרי ים סוף

1. **השנוי** הבולט ביותר בין יציאת מצרים לקריעת ים סוף הוא שבשעת יציאת מצרים הנהגת הקב"ה עם עם ישראל הוא כאדון עם עבדיו, ואילו רק שש ימים לאחר מכן אנו מוצאים שהנהגת הקב"ה משתנה והיא כאב עם בניו כמו שאנו אומרים בתפילה המעביר **בניו** בין גזרי ים. יש להבין קודם שנוי הנהגה בין אדון לעבדו ואב לבנו, ואז מדוע באמת נשתנה הנהגה זו דוקא בשעת קריעת ים סוף. **בשפת אמת** (תרל"ח) מבאר **דבשעת** יצי"מ קבלו מלכות שמים בבחינת **הללו עבדי ה' ולא עבדי פרעה** ולכן הנהגה של אדון לעבד הי' כאן שמקבל העבד עליו עול מלכות שמים. אך בקריעת ים סוף הי' הנהגת אב עם בנו כי כבר לא הי' צורך להצילם מאת מצרים, ומעתה הגאולה היא רק לתוספת חיבה והיא בחינת בנים. **עצם הראיון** שיציאתם וגאולתם לא הי' בלצאת מעבדות פרעה לחוד, אלא שתיכף ומיד בשעת יציאתם ממצרים גאולתם היתה במה שיצאו מעבדות פרעה ע"י שנהיו עבדי ה' מבואר **בירושלמי** (פסחים פ"ה הל' ה) והובא **בילקוט שמעוני** תהילים (רמז תתפג) אמר ר' לוי כשם שניתן כח בקולו של משה כך ניתן כח בקולו של פרעה, והי' קולו מהלך בכל ארץ מצרים מהלך מ' יום, ומה הי' אומר קומו צאו מתוך עמי. לשעבר הייתם עבדי פרעה **מיכן והילך אתם עבדי ה'.** באותה שעה היו אומרים הללוק הללו עבדי ה' ולא עבדי פרעה. **ובפני משה** מבאר דבאותה שעה דאמר פרעה בעל כרחו פתחו ואמרו הללוק, וזה יתר על ההלל בשחיטת פסח. ובקרבן העדה מבאר המקור שאמר פרעה כן בע"כ דכתיב ולכו עבדו את ה' כדברכם.
2. **ובמדרש תהילים** (מזמור קיג) על המזמור הללו עבדי ה' וז"ל זהו שאמר הכתוב אזכרה נגינתי בלילה, מהו נגינתי וכו' ר' יהודה בר' סימון אמר, אמרה כנס"י נזכרת אני ניסים שעשית עמי בלילה במצרים והייתי מנגן לך ואומר שירין וזמרין בלילה שנא' השיר יהי' לכם כליל התקדש חג, אימתי כשהרגת בכורי מצרים בלילה שנא' ויהי בחצי הלילה, הוי אזכרה נגינתי. באותה הלילה שנגאלנו ויצאנו מעבדות לחירות שהיינו עבדים לפרעה **וגאלתנו ונעשינו עבדים לך** שנ' הללו עבדי ה'. ד"א וכו' אמור הרי אתם בני חורין הרי אתם ברשותכם הרי אתם עבדים של הקב"ה. התחיל פרעה צווח ואומר לשעבר הייתם עבדי, אבל עכשיו הרי אתם בני חורין, **הרי אתם ברשותכם והרי אתם עבדים של הקב"ה** צריכים אתם להלל לו **שאתם עבדיו** שנא' הללוק הללו עבדי ה'. הרי לנו שני מקורות שהגאולה היא במה שנגאלו מעבדות פרעה ישירות להיות עבדי ה'. וכך מבואר גם **ברמב"ן** יתרו (כ,ב) בשם **המכילתא** וז"ל "אני הוא שקבלתם מלכותי עליכם **במצרים** אמרו לו הן וכו' " הרי מבואר **במכילתא** שכבר במצרים קיבלו מלכות שמים. וכך מבאר **הרמב"ן** בהמשך להדיא את דברי **המכילתא** וז"ל "כלומר אחר שאתם מקבלים עליכם ומודים שאני ה' ואני אלוקיכם **מ**ארץ מצרים וכו'." הרי שהקבלת עול מלכות שמים להיות עבד ה' כבר אירע במצרים בשעת יציאתם. יתכן להוסיף דכל יום בתפילה אנו אומרים כפל לשון "ממצרים גאלתנו ומבית עבדים פדתנו" וכמו"כ בברכת המזון "על שהוצאתנו מארץ מצרים ופדתנו מבית עבדים".
3. **ומובא בחי' הגרי"ז** (להגדה של פסח) ששאלו **להגר"ח** זצ"ל מה החילוק בין גאולה לפדייה, ואמר לו **הגר"ח** דגאולה הוא שם הנופל על רשויות כגון גאולת שדה מרשות אחד לרשות אחר, לעומת פדייה שנופל על חלולים ואסורים כפדיון הקדש ומע"ש. ושאלו אותו על נוסל התפילה שהבאנו גאלנו ופדתנו. והביא **הגר"ח** ילקוט פרשת בא (רמז רח) עה"פ ויקם פרעה לילה ויאמר קומו צאו מתוך עמי וכו' אמרו לו ומבקש וכו' אמור הרי אתם ברשותכם הרי אתם עבדיו של הקב"ה. התחיל פרעה צווח לשעבר הייתם עבדי אבל עכשיו הרי אתם בני חורין הרי אתם ברשותכם" וזה דומה למדרש תהילים שהבאנו. ולמד **הגר"ח** מזה דהיו צריכים שפרעה מלבד מה שלא ישתעבד בהם עוד שגם ישחרר אותם. ומבאר דהגזירה של ועבדים וענו אותם מלבד השתעבדות נגזר עליהם שם ותורת עבדות ולכן היו צריכים שחרור. ובזה ביאר **הגר"ח** דהיציאה היא שנגאלו מרשות ושעבוד של מצרים, והפדייה הוא שנפקעו מדין עבד. ולפי"ז ביאר **הגרי"ז** דבהגדה "מעבדות לחירות" הוא מה שנפקע מעליהם שם עבדות, "ומשעבוד לגאולה" היינו מהשעבוד בפועל. והוסיף **הגרי"ז** דגם מה שאומרים "על גאולתנו ועל פדות נפשנו" מתבאר על דרך זה. **ולפי הנ"ל** מובן דהשם עבד נשתנה בגאולה מיד מעבד פרעה לעבד ה' כמו בקדושין (דף כב:) יהודה הנדואה שהי' גר שאין לו יורשין וטרם שהלך למות החזיק מר זוטרא בו שלא יהא רגע בלי אדון כמו"כ היתה גאולתם מידי פרעה בכדי שיחול שעבוד של הקב"ה **תיכף ומיד** באותה לילה. ובזה נתבאר שבשעת יציאת מצרים הגיעו לבחינת עבדי ה'.
4. **בין** יחס אב לבן ובן לאב ליחס אדון לעבד ועבד לאדון ישנם הרבה חלוקים. עבדותו של העבד הוא מחמת הכרח, ואילו רצונו הוא כלשון הגמ' גיטין (דף יב.) עבדא בהפקירא ניחא לי'. ואכן העבד בדרך כלל אינו אוהב את אדונו, ורק מחמת ההכרח עובדהו. ומצד האדון הרי יכול לשלחו בכל רגע נתון מעליו ולהפקיע ממנו שם עבדות. לא כן, יחס האב לבן גם כשמשלחו הרי נשאר בנו ורחמי האב על הבן גם בעת שמענישו כי אהבת אב לבן היא האהבה הגדולה ביותר שקיים בעולם. וכמו"כ הבן משמש לאביו מתוך אהבת בן לאב, ואין רצון אחר מקנן בבן כמו בעבד. ישנם כמה מדרשים בתחילת פרשת בשלח שגאולתם על קריעת ים סוף הי' בבחינת בנים, **והשפת אמת** רמז לזה. **במדר"ר** בשלח (כ,יא) ולא נחם אלוקים דרך ארץ. וז"ל "שלא נהג עמם כדרך כל הארץ, האיך דרך כל הארץ מי שהוא קונה עבדים קונה אותם ע"מ שיהיו מרחיצין אותו וסכין אותו ומלבישין אותו וטוענין אותו ומאירין לפניו, אבל הקב"ה לא עשה כן לישראל אלא לא נחם אלוקים כדרך כל הארץ אלא שהי' מרחיצן שנא' וארחצך במים, וסך אותן שנא' ואסוכך בשמן, והלבישן שנא' ואלבישך רקמה, ונשאן שנא' ואשא אתכם על כנפי נשרים, ומאיר לפניהם שנא' וה' הולך לפניהם יומם". ולהלן **במדר"ר (**כה,ו) הדא הוא דכתיב אין כמוך באלוקים ואין כמעשיך, למה אין כמוך באלוקים ה', שאין מי שיעשה כמעשך וכו' בשר ודם תלמיד טוען פנס בפני רבו והקב"ה אינו כן וה' הולך לפניהם יומם, בשר ודם העבד מרחיץ רבו והקב"ה אינו כן אלא וארחצך במים וכו'. ומבואר **במדרש** זה שהנהגת הבורא עם כלל ישראל למרות שהם עבדים הוא כבנים, אך במדרש מוזכר כן גם על יציאת מצרים "לקחת לו גוי מקרב גוי" והיינו בשעת יציאת מצרים ולא רק בשעת קריעת ים סוף.
5. **אך במדר"ר** (כ,יב) מבואר כן רק לענין קריעת י"ס. ולא נחם אלוקים ז"ל "אע"פ ששלחם פרעה לא נתנחם הקב"ה, משל למה"ד למלך שנשבה בנו והלך אביו והצילו מן הלסטים והרגן, והי' הבן אומר לאביו כך וכך עשו לי כך וכך הכו אותי ושעבדו אותי, אע"פ שהרגן לא הי' מתנחם אלא הי' אומר כך וכך עשו לבני. כך עשו המצרים שעבדו את ישראל שנא' וימררו את חייהם, הביא הקב"ה עליהם י' מכות וגאל את בניו, אעפ"כ אומר איני מתנחם עד שאהרג לכולן שנא' וינער ה' את מצרים בתוך הים וכו'. הרי לפי המדרש הזה הנהגת אב לבן נתגלה **דוקא** בקריעת ים סוף. וכן **במדר"ר (**כ,יד) וז"ל אמר ר' שמעון בן לקיש משל לבן מלך שנשבה ביד הברברים והיו משעבדים בו יותר, לימים הלך המלך והציל את בנו מידן. אמר המלך לבנו אני שמח על שהצלתיך מידן אבל איני מתנחם עד שאני משתעבד בהם כשם ששעבדו בך, כך כשהיו ישראל במצרים היו משעבדים בהם בטיט ובלבנים ונגלה עליהן הקב"ה והצילן והיתה שמחה לפניו על שהצילן. אמר איני מתנחם עד שארדה אותן לים שנא' ונער פרעה וחילו בים סוף" הרי שלפי ר"ל אהבת אב לבן לנהוג במי שהרע להם מדה כנגד מדה הי' דוקא בים סוף שנדנו המצריים בחומר וטיט. כשנתבונן, נראה בזה גודל החביבות של הקב"ה לעם ישראל שהרג עם שלם מחמת חביבותם. והנה מבואר **בילקוט שמעוני** דהטעם שאין מוזכר בתורה שמחה על חג המצות הוא משום שנהרגו כל המצריים, א"כ רואים אנו כמה חביבות מצד המקום אלינו.
6. **וצ"ב** דבשמות (ד,כב) כתיב ואמרת אל פרעה כה אמר ה' **בני** בכורי ישראל. ובהושע (יא,א) כתיב כי נער ישראל ואוהבהו וממצרים קראתי לבני. **ובמהר"י קרא** (שם) מבאר דמגלות מצרים קראתי ע"י משה ואהרן בני בכורי ישראל להוציא אותם ממצרים וכן נהגתי עמהם עד עתה וכו'. הרי דכבר משעת יציאת מצרים נקראו בנים. אך בזה י"ל כפי שפי' **החזקוני** שמות (שם) וז"ל כל האומות בני הם, אבל ישראל חביבין לפני יותר מכולן והם הבכור שהם עלו במחשבה להבראות קודם שום אומה. הרי דלשון "בני" אינו בא לגלות על קשר המיוחד בין עם ישראל להקב"ה לפי **החזקוני**. ויש סיוע לדבריו **ממדרש זוטא** (שה"ש פרק א) וז"ל נקרא בכור שנא' בני בכורי ישראל וכו' נקרא בן שנא' בנים אתם לה' אלוקיכם וכו' " ומדוע לא הוכיח שנקרא בן מקרא **דבני** בכורי ישראל, אלא **כהחזקוני.** ובאמת זו משנה מפורשת באבות (ג,יח) חביבין ישראל שנקראו בנים למקום, חבה יתירה נודעת להם שנקראו בנים למקום שנא' בנים אתם לה' אלוקיכם. **וצ"ב**, מדוע לא הביא התנא מקרא ד**בני** בכורי ישראל, וכבר עמד בזה **בחסיד יעב"ץ** (שם). והנה בשבת (דף פט:) אמר לו ליצחק בניך חטאו לי, אמר לפניו רבש"ע בני ולא בניך, **בשעה שהקדימו לפניך נעשה לנשמע קראת להם בני בכורי** עכשיו בני ולא בניך. **וברש"י** (ד"ה קראת) וז"ל "שהי' גלוי לפניך שהן **עתידין** לומר לפניך בסיני נעשה ונשמע לקבל עולך **מאהבה** כבנים". הרי רש"י בא ליישב דהלא במכת בכורות נאמר כן, אלא שנאמר כן על שם העתיד כשיקבלו התורה בסיני.
7. **ולפי"ז** יש מקום ליישב מה שבשעת יציאת מצרים עדיין לא נחשב בחינת בנים, והוא משום דרק מכח העתיד שיקדימו נעשה לנשמע יש להם שם **בני** בכורי ישראל, וא"כ סו"ס הגדרת מהותם הוא עבדות וקבלת עול מלכות שמים כלשון הירושלמי והילקוט והמכילתא וכפי שביארו **הרמב"ן**. והשוני שיש בקריעת ים סוף ביחס ליצי"מ נראה אפשר ללמוד מנוסח התפילה "ומלכותו **ברצון** קבלו עליהם" וגם "לך ענו שירה **בשמחה** רבה". ומקור הדבר שאמרו שירה בשמחה הוא בתהילים (סו,ו) הפך ים ליבשה בנהר יעברו ברגל שם **נשמחה** בו. **וברש"י** (שם) מפרש דשם הי' דבר שנשמח בו שראה הים את הקב"ה. **ובאבן עזרא** משמע דהשמחה קאי על נהר דהיינו הירדן, ולא על קריעת ים סוף. אמנם **המלבי"ם** לומד דהשמחה היא במה שהכירו שהקב"ה משגיח על פרטי בני אדם ומשנה הטבע עבורם. **וצ"ב,** שהרי גם בי' מכות במצרים שינה הטבע. אך החילוק הוא שבקריעת י"ס שנוי טבע הי' להצלת ישראל, וגם שהוא משגיח על פרטי בני אדם ופרע מהמצרים מדה כנגד מדה כמו שאמר יתרו "עתה ידעתי כי גדול ה' מכל האלוקים כי בדבר אשר **זדו** עליהם" **ויתכן** דזה עצמו שפרע מהם מדה כנגד מדה מורה על מדת **האהבה** של הקב"ה. **ובתרגום** כ' "אוביל יתהון לטור קודשי' תמן נחדי במימריה" אך **צ"ב** דלשון "שם" לא משמע דקאי על דבר שלא הוזכר בפסוק. וכנראה, שהתרגום למד דניסי קריעת י"ס הוא בבחינת אוביל יתהון לטור קודשיה" היינו שקריעת ים סוף נחשב כבר שהקב"ה מוביל אותם להר סיני, ושם נשמחה בו קאי על התורה. הרי מתבאר מדברי **התרגום** דיש קשר ישיר בין קריעת י"ס והעברת בנ"י בתוכם לעמדם בהר סיני.ולפי"מ שכתבנו [ס"ק ה] דהריגת עם שלם בגלל שעינו את כלל ישראל מורה על גודל אהבתם וחביבותם אצל הקב"ה אפשר להבין הקשר של קריעת י"ס לקבלת התורה, כי אמירת נעשה ונשמע התאפשר רק אחרי שראו והרגישו אצל הקב"ה בחינת **אב לבן**, כפי שרבא עונה לההוא צדוקי בשבת (דף פח:) אנן דסגינן בשלמותא כתיב בן תומת ישרים תנחם, ומבאר רש"י וז"ל "התהלכנו עמו בתום לב כדרך העושים **מאהבה** **וסמכנו עליו שלא יטעננו בדבר** **שלא נוכל לעמוד בו**" והביאור בזה, כי אחרי שזכו לחביבות הקב"ה בקריעת י"ס כבנים הלכו לקבל התורה מאהבה ופשוט הי' להם שלא יתבע מהם דבר שאינם יכולים לעמוד בו. וזהו גם סוד דברי **רש"י** בשבת (דף פט: ד"ה קראת) "שהן עתידין לומר לפניך בסיני נעשה ונשמע לקבל עולך **מאהבה כבנים**"
8. **ומצאנו ברש"י** ואתחנן (ו,ז) עה"פ ושננתם לבניך וז"ל "אלו התלמידים, מצינו בכל מקום שהתלמידים קרויים בנים שנא' בנים אתם לה' אלוקיכם וכו' וכשם שהתלמידים קרויים בנים שנא' בנים אתם לה' אלוקיכם כך הרב קרוי **אב,** שנא' אבי אבי רכב ישראל". זאת אומרת שכל מה שעם ישראל נקראים בנים הוא מחמת שהם תלמידים. וכן תיקנו אנשי כנה"ג מטבע הברכה "השיבנו **אבינו** לתורתך וקרבנו מלכנו לעבודתך". **ובפי' ר"י בר יקר** כ' וז"ל "ומהו אבינו, שנהי' חביבין לפניו כבנים כדאמרי' במדרש תהילים (ב,ט) וז"ל "בני אתה, מכאן תשובה לאומרים יש לו בן, ואתה מותיב לו בן לי אתה אינו אומר אלא בני אתה, כאדם שאומר לעבדו שיש לו קורת רוח ממנו מחבב אנא לך כברי" והיינו שהחביבות כבן הוא ע"י שהקב"ה מלמד אותנו תורה. ועוד כתב **הר"י בר יקר** וז"ל "ועוד אמר השיבנו לתורתך, דאמר בספרי מורשה קהלת יעקב, משל לבן מלך שנשבה כשהוא קטן למדינת הים, אם מבקש לחזור לאחר מאה שנה אינו בוש לחזור, מפני שאומר לירושתי אני חוזר. כך תלמיד חכם שפורש ורוצה לחזור אינו בוש לחזור, ולכך נמי אמר השיבנו **אבינו,** לפי **שהבן** חוזר לירושתו שירש מאביו" הרי דשם אב ושם בן נתבאר כאן שהוא על המסירה מהרב לתלמיד.
9. **ויתכן** להוסיף עפ"י מה שביאר **המדר"ר** בשלח (כא,ו) אמר לו הקב"ה לא קראת מתחילת התורה מה כתיב ויאמר אלוקים יקוו המים, אני הוא שהתניתי עמו כך התניתי עמו מתחלה שאני קורעו שנא' וישב הים לפנות בוקר לאיתנו, לתנאו שהתניתי עמו מתחלה וכו' אמר לו הים מפניך אני נקרע, אני גדול ממך שאני נבראתי בשלישי ואתה נבראת בשישי. כיון ששמע משה כך הלך ואמר להקב"ה אין הים רוצה להקרע. מה עשה הקב"ה נתן ימינו על ימינו של משה שנא' מוליך לימין משה וכו' מיד ראה להקב"ה וברח שנא' הים ראה וינוס. **ובעץ יוסף** מבאר **שזכות התורה** שניתנה מימינו של הקב"ה לימינו של משה מספיק שישתנה הטבע בעבורו. **ובאור החיים** הק' (יד,כז) ביאר שהתנאי הוא בכלל התנאים שהתנה הקב"ה על כל מעשה בראשית להיות כפופים לתורה ועמלי' ולעשות כל אשר יגזרו עליהם, וממשלתם עליהם כממשלת הבורא ברוך הוא. וז"ל והנה ביציאת ישראל ממצרים עדיין לא קבלו התורה ואין גזרתו על הנבראים גזרה, ולזה לא הסכים הים לחלק להם וטען למשה אתה נבראת בשישי ואני בג' זה רמז כי אינו בן תורה, שאם הי' בן תורה הנה הוא קודם לו, כי התורה קדמה לעולם כולו, ולזה נתחכם ה' והוליך ימינו לימין משה פירוש הראהו כי הוא **בן תורה** המתייחס לה ימין דכתיב מימינו אש דת למו". **הרי מבואר** בדבריו הק' דבקריעת ים סוף הראה הקב"ה שמשה בן תורה המתייחס לה ימין. **לפי כל הנ"ל** מובן הקרא הפך ים ליבשה היינו בקריעת ים סוף, הרי הקריעה הי' רק בזכות התורה, ושם נשמחה בו היינו בקבלת תורה העתיד להיות, כי רק מכחה זכה משה לקרוע הים כמבואר **במדרש ובאוה"ח** הק'. ומצאתי **בלקוטי יהודה** (סידור התפילה,אז ישיר) שהביא **מהאמרי אמת** בשם **השפ"א** דעזי וזמרת קה היינו תורה ותפלה ויהי לי לישועה היינו דעי"ז בא הישועה. ולכאורה הלא לא קבלו התורה עדיין, רק שהרגישו שהישועה היתה ע"י תורה ותפלה, ובשמים נותנים בהקפה על אח"כ.
10. **ובזה נבין** "ומלכותו **ברצון** קבלו עליהם" כי ביציאתם ממצרים קבלו מלכות שמים בשביל לצאת מעבדות פרעה, אבל עדיין לא הי' ברצון. אך, בקריעת י"ס נתוסף להם ב"זה קלי ואנוהו" שתני **במכילתא** ראתה שפחה על הים מה שלא ראה יחזקאל בן בוזי, א"כ זכו לראות **בחוש** וזה גרם לשמחה כמו שכתוב בתהילים "שם נשמחה בו" ולקבל מלכותו ברצון. וכמו"כ לפי מה שהבאנו **מהמדרש ואוה"ח** הק' שהקב"ה הראה למשה שהוא כבר בן תורה ונבקע הים, וסדרי הבריאה משועבדים עפ"י התורה זה גרם לרצון לקבל עול מלכות שמים. ובאמת השמחה במתן תורה גם הי' מראיית ה' "אתה הראת לדעת כי ה' הוא האלוקים אין עוד מלבדו" וכמאמר חז"ל רצוננו **לראות** את מלכנו, וכמו שמבאר הגה"צ המשגיח **רבי ירוחם** זצ"ל דמה שהקב"ה יותר מוחשי אצל האדם באותה מידה שייך יותר קבלת עול מלכות שמים. **ובזה נבין** נוסח הזמירות (יום שב"ק) ובאו כולם בברית יחד נעשה ונשמע אמרו כאחד **ופתחו וענו ה'** **אחד** שביאר **האמרי אמת** (במדבר תרצג) דהכוונה ע"י שפתחו ה' אחד בקריעת י"ס זה הי' הכנה לנעשה ונשמע, והיינו דקבלת עול מלכות שמים מרצון איפשר בהמשך קבלת עול מצוות של נעשה ונשמע.
11. **ודבר זה** מוצאים אנו בפרשת יתרו (יט,ד-ה) אתם ראיתם אשר עשיתי למצרים ואשא אתכם על כנפי נשרים ואביא אתכם אלי. ואתה אם שמוע תשמעו בקולי בקולי ושמרתם את בריתי והייתם לי סגולה מכל העמים כי לי כל הארץ. **ובחי' הרי"ם** פרשת יתרו מבאר דפסוק זה לא מיירי במכות שהיו במצרים, אלא בקריעת י"ס שהי' קטרוג שהללו והללו עובדי ע"ז הם, והקב"ה אמר כמו הנשר מוטב שיכנס החץ בי ואל יכנס בבני. מבאר **החי'** **הרי"ם** דהכוונה בזה שהקטרוג יהי' על הקב"ה ולא על עם ישראל. ולפי"ז בחינת המעביר בניו בין גזרי ים סוף היינו בחינה דמוטב יכנס הכדור בי ואל יכנס **בבני**. זאת אומרת, דבחינת בנים נתגלה בתקופת קריעת ים סוף כשהקב"ה כנשר אומר מוטב שיכנס החץ בי ולא בבני.
12. **אך** לפי האמת יש לעם ישראל שתי הבחינות, בחינת עבד שרכשו בשעת יציאת מצרים ובחינת בנים שרכשו על הים. כתיב מלאכי (ג,יז) וחמלתי עליהם כאשר יחמול איש את בנו העובד אותו. ומבאר **הרד"ק** דהאב מרחם על כל בניו, אבל יותר מרחם על בנו העובד אותו. ומבאר הג"ר **מיכל זילבר** שליט"א בספרו **בים דרך** שהכוונה למי שיש לו מעלת בן ומעלת עבד, דמעלת בן היא עבודה מאהבה ומעלת עבד היא עבודה מיראה. ו**בירושלמי** ברכות (פ"ט הל' ה) עבוד מאהבה שאין האוהב שונא. עבוד מיראה שאין הירא בועט.
13. **בזוה"ק** סוף פרשת בהר (דף קיא:,קיב.) כ' וז"ל בתרין זינין אקרון ישראל לקב"ה עבדים דכתיב עבדי הם, בנים דכתיב בנים אתם לה' אלוקיכם. בזמנא דידע לי' בר נש לקוב"ה באו רח כלל כדין אקרי עבד דעביד פקודא דמרי' ולית לי' רשו לחפשא בגנזוי וברזין דביתי'. בזמנא דידע לי' בר נש באורח **פרט** כדין אקרי **בן רחימא** דילי' כבן דחפיש בגניזו בכל רזין דביתי', ואע"ג דאקרי בן ברא בוכרא לקוב"ה כד"א בני בכורי ישראל לא יפוק גרמי' מכללא דעבד למפלח לאבוי וכו' " ובהמשך כותב **הזוה"ק** "עבד למפלח בכל זיני פולחנא בצלותא דאקרי עבודה כהאי עבד דאיהו רזא עילאה דלא שכיך לעלמין תדיר וכו' זכאה חולקי' דהאי בן דזכי לאשתדלא למנדע בגנזי דאבוי ובכל רזין דביתי' כברא יחידאי דאשלטי' אבוי בכל גנזיו ודא היא יקרא דשליט על כולא. מאן **דישתדל באורייתא** למנדע לי' לקוב"ה ובאינון גניזין דילי' אקרי **בן** לקוב"ה" ובהמשך "בן אתדביק תדיר באבוי בלא פרודא כלל לית מאן דימחי בידי' " ובפי' הסולם .....ובפי' מתוק מדבש