בס"ד

**עצה מפרשתינו לזכות למתנת חינם מהקב"ה**

1. **מצות מתנות כהונה** למרות שיש על האדם חיוב לתת לכהן, מ"מ יש לו הנאה במה שיכול הוא לבחור לאיזה כהן לתת. פירוש הדבר הוא, שיש לו בעלות ושליטה להחליט לתתו לכהן הישר בעיניו, וכלול בזה שיכול לקחת סלע בשביל שיתנו לכהן שירצה בו נותן הסלע. יתירה מצות צדקה שלמרות שיש חיוב מעשר כספים מ"מ אינו כמו מתנות כהונה שהוא כבר ממון השבט ורק שהבעלים מחליטים למי לתתו, אלא מעשר כספים לא נעשה כלל ממון העניים קודם שהפרישו כלל והבעלים לא רק שמחליט למי לתתו אלא עצם החלטה להפרישו וליתנו. בנוסף יש והאדם מצווה להפריש לעניים ושללה תורה ממנו זכות לתתו, זאת אומרת שיוכל לזכות בו עני אשר בעיני בעל השדה אינו ראוי לתתו לו. כיצד? **בפרשתינו** (כג,כב) כתיב ובקוצרכם את קציר ארצכם לא תכלה פאת שדך בקוצרך ולקט קצירך לא תלקט לעני ולגר תעזוב אותם אני ה' אלוקיכם. זאת אומרת מצות פאה ולקט אין ביד האדם להחליט למי לתתו, הוא מפריש ואח"כ צריך לעמוד בצד ולראות איך שיזכה בו אפי' עני שהוא סבור שאינו ראוי והגון לקבל מתנות עניים. ומה שכרו עבור זה ? בהמשך (כג,כג) וידבר ה' אל משה לאמר. דבר אל בנ"י לאמר בחודש השביעי באחד לחודש יהי' לכם שבתון זכרון תרועה מקרא קודש. **וצ"ב** סמיכות פרשת פאה לפרשת ראש השנה.
2. **במדרש רבה** (כט,ב) מביא קרא (ירמיה ל,יא) כי אעשה כלה בכל הגוים אשר הדחתיך שמה, אומות העולם שהן מכלין את שדותיהן אעשה כלה, ואתך לא אעשה כלה. אבל ישראל שאין מכלים את שדותיהם כמה דאת אמר לא תכלה פאת שדך, לא אעשה כלה. **ובעץ יוסף וחי' הרד"ל** מבארים שהמדרש בא לבאר סמיכות פרשת ראש השנה לפרשת פאה, ובזה מבאר דמדה כנגד מדה זוכה האדם להפדות ממשפט מות, כמו שהוא לא השחית וכילה השדה כך הקב"ה לא יכלנו. דבר זה צ"ב, מה תוכן הפנימי במדה של כליה שמחמתה עכו"ם הקב"ה עושה אותם כליה, האם בשביל שלא כילה שדה יזכה לאריכות ימים שהקב"ה לא יעשה אותו כלי' במשפטו בראש השנה. ביאור הדבר אנו מוצאים **במשך חכמה** בהקדמת קושיא שהוא שואל, מדוע יום הדין נקבע בתשרי ולא בניסן, דאילו בניסן אז הישראל מלא מצוות כי בימות הגשמים הוא עוסק בתורה ומצוות, ואילו העכו"ם עוסק בתאוות העולם ודברים אסורים. ואילו בקיץ שניהם מוטרדים בעבודת האדמה, ואז העכו"ם בלי עבירות והישראלי בלי מצוות. והי' עדיף לקבוע יום הדין בניסן כדי שיהא לישראל מצוות ולגוי עבירות.
3. **ומיישב המשך חכמה** עפ"י הגמ' ב"ב (דף יא.) אמרו עליו על בנימין הצדיק שהי' ממונה על קופה של צדקה. פעם אחת באה אשה לפניו בשני בצורת, אמרה לו רבי פרנסני. אמר לה העבודה שאין בקופה של צדקה כלום. אמרה לו, רבי אם אין אתה מפרנסני הרי אשה וז' בניה מתים. עמד ופרנסה משלו. לימים חלה ונטה למות, אמרו מלאכי השרת לפני הקב"ה, רבש"ע כל המקיים נפש אחת מישראל כאילו קיים עולם מלא, ובנימין הצדיק שהחיה אשה ושבעת בניה ימות בשנים מועטות הללו. מיד קרעו לו גזר דינו. תנא הוסיפו לו עשרים ושתים שנה על שנותיו. ולכאורה יש לתמוה שהרי הי' צדיק והי' מלא מצוות ומעשים טובים ולכן נקרא בנימין הצדיק, א"כ מדוע כששקלו לו זכויותיו באו דוקא מצד שפרנס אשה זו ובניה. ומיישב **המשך חכמה** דכדי לזכות לחיות מה שאינו מגיע לו ולהוסיף על ימיו, צריך שיהא מדה כנגד מדה, וכמו שפרנסה משלו ולא דקדק אם היא ראוי' או לא כן לא ידקדקו עמו.
4. **ולפי"ז** מבאר הנ"ל את דברי **המדרש,** דהרי האדם צריך בראש השנה לזכות מחדש "חיים", ואם ח"ו אינו ראוי רק במדה כנגד מדה יוכל לזכות בו. והישראלי שבקיץ זרע וחרש וניכש ועדר וניכש וסו"ס בא לקצור, יש מיד אזהרה לא תכלה פאת שדך בקוצרך, שכח עומר לא תשוב לקחתו, נפל מאחורי הקוצר לא תלקט, ואין זה מתנה כתרומ"ע שיודע ובוחר למי לתת, רק כתיב בהו עזיבה ומי שבא ליטול נוטל בין שהוא ראוי והגון ובין שאינו ראוי והגון. פעולה גדולה זו שאחר כל העמל ויגיעה נתן למי שלא ידע אם הוא ראוי לא ולא הי' לו רצון ליתן, לא יתכן שאצלו ישקלו אם הוא ראוי לישאר בחיים או לא. **לעומת זה** העכו"ם אשר מלא וגדוש באוצרותיו אם רק ישאל ממנו עני יכלימהו. בזה מבואר מה שזכרון תרועה ויום הדין הוא בחודש השביעי שאז יוכל לזכות גם במה שאינו מגיע לו ע"י מדה כנגד מדה של לעני ולגר תעזוב אותו אפי' אם אינו ראוי בעיניך. ובזה מבאר **המשך חכמה** את הפסוק והוא ישפוט תבל בצדק היינו בזכות הצדק ידין לאומים במשרים בראש השנה, והרי אמרו בר"ה (דף טז:) דאדם נדון לפי מה שהוא באותו עת, ולמדין כן מישמעאל שנא' באשר הוא שם.
5. **עלינו להתבונן היטב !!** יתכן ואדם נותן הון עתק לצדקה אבל זה עם חשבון של כבוד או שליטה או טובת הנאה שיזכה מהמקום שנותן, ולכן אינו נותן למקום אחר. וכמו כן, יש אדם שיש לו מקום תורה אשר בוחר לעצמו מי ילמוד שם ומוסר נפשו עבור רוחניותם וגשמיותם, או שיש לו בית כנסת ובוחר המתפללים שיתפללו שם, מ"מ כל עוד שיש לו בזה חשבון אפי' לשם שמים הואיל ואינו מוכן להפקיר עצמו לתת למי שאינו ראוי, חסר לו המדה כנגד מדה לזכות שיוסיפו לו חיים אע"פ שאינו כדאי. **זוהי עבודתינו,** לתת **מתנת חינם** דהיינו מי שנראה לנו שאינו ראוי והגון לכך להשפיע לו כל הטוב, ואז מובטח שהקב"ה יתנהג עמנו במתנת חינם מדה כנגד מדה. כתיב **תהילים** (כה,ח) **טוב וישר ה'** על כן יורה חטאים בדרך, זאת מתנת חינם שמוכן להדריך האדם אשר חטא כנגדו ולעוזרו לשוב בתשובה. זוהי הגדרת טוב וישר, הנהגה למעלה מחשבונות כאשר מצד החשבון אין מקום כלל להנהגה כזו. אך גם מאתנו דורשים זאת כמו שכתוב **בקהלת** (ז,כט) האלוקים עשה את האדם ישר והמה בקשו חשבונות רבים. הישר אין לו עסק עם חשבונות הרבים. הישר הוא שמח וטוב לב כמו שכתוב "ולישרי לב שמחה" אין מקום לשמחה וטוב לב למי שעבודת ה' לו הכל עם חשבונות רבים.
6. **ובר"ה** (דף יז:) על הפסוק ויעבור ה' על פניו ויקרא דרשו אמר לו הקב"ה למשה כל זמן שישראל חוטאים יעשו לפני כסדר הזה ואני מוחל להם. ויש קדמונים שפירשו **יעשו** לפני כסדר הזה הכוונה בזה היא שינהגו ישראל במדותיו של הקב"ה עפ"י המבואר בשבת (דף קלג:) מה הוא רחום אף אתה רחום, מה הוא חנון אף אתה חנון, ולא סגי באמירת י"ג מדות גרידא. **ובאלשיך** הק' הובא **בעץ יוסף** בעיון יעקב ר"ה (שם) הביא ששאלו כן **ללבנת הספיר** מדוע הרבה עושים כן שאומרים י"ג מדות ולא הועילו, והשיב שלא נאמר **"אמרו"** לפני אלא **"עשו"** לפני, היינו להתנהג בי"ג מדות על דרך מה הוא רחום וכו'. אם אנו רוצים לזכות בדין ראש השנה יש לנו גלוי **בפרשתינו** דהיינו ע"י עשו לפני כסדר הזה כמו שנתבאר.