בס"ד

**גבורי כח עושי דברו**

1. **בילקוט שמעוני** תהילים (אות תתס) על הפסוק גבורי כח וז"ל "ר' יצחק נפחא אמר אלו שומרי שביעית. בנוהג שבעולם אדם עושה מצוה ליום אחד לשבת אחד לחדש אחד שמא לכל ימות השנה, ודין חמי חקלי' ביירא כרמי' ביירא ושתיק יש לך גבור כח גדול מזה. נאמר כאן עושי דברו ונאמר להלן וזה דבר השמטה, מה להלן שביעית אף כאן שביעית, ושנו רבותינו איזהו גבור הכובש את יצרו". **וביקרא רבה** (פרשה א,א) הוסיף על **הילקוט** וז"ל "ודין חמי חקלי' ביירא כרמי' ביירא ויהבי ארנונא ושתיק". **ובמדרש תנחומא** ויקרא (אות א) הוסיף וז"ל "ר' יצחק נפחא אומר אלו שומרי שביעית, ולמה נקרא שמם גבורי כח רואה ששדהו מופקרת ואילנותיו מופקרים והסיגים מפורצים ורואה פירותיו נאכלים, וכובש את יצרו ואינו מדבר. ושנו רבותינו איזהו גבור הכובש את יצרו". הרי למדנו **ג'** דרגות בגבורי כח בשביעית. מתבאר במפרשי המדרש **שהגבורה** היא בדרגת האמונה בלב ובטחון הגדול בה'. לדברי **הילקוט** הוא במה שרואה את שדהו שמם למרות שרוב תבואות יש בכח שדה זו בכל שנה, ומתגבר שלא להוציא את הבכח והריוח שמוכן לו מהשדה, שזה מקור פרנסתו אלא מאמין בהקב"ה, והגביר אמונתו לדרגא של בטחון מוחלט בהקב"ה.
2. **והגר"ח שמואלביץ** זצ"ל בשיחות מוסר (תשלג,טז) ביאר דלקיים מצוה בעקביות מצוה זו שנה שלימה שייך רק על ע"י אמונה פשוטה ותמימה חזקה כיתד בל תמוט לעולם בהשענות גמורה על ה'. ולזאת, אפי' כשיש לאדם הכרה ברורה שכלית שמחייב מדת הבטחון מ"מ במשך הזמן היתה הכרה זו הולך ומתפורר. **באופן** דלפי יסוד זה, יש לבאר מה שהמדרש אומר שאין גבורי כח גדול מזה כי כובש את יצרו, אינו רק שכובש את יצרו לבטוח בהקב"ה, אלא גם שכובש את יצרו שלא להאמין מחמת הכרת השכל אלא מחמת אמונה פשוטה שהיא יתד בל תמוט. [כזאת הוא גם ענין של חק, שלמרות שיש טעם במצוה, אבל הקיום הוא בלי חשבונות מחמת חק] ובזה מבאר **בשיחות מוסר** שבמלאכים כתיב גבורי כח עושי דברו לשמוע בקול דברו, והגמ' שבת (דף פח.) קורא לזה שזה "רז" שמלאכי השרת משתמשים בו, נעשה ונשמע היינו בישרות ובהתבטלות בלי שום חשבונות ושכל. כמו"כ שביעית כפי שנתבאר היא בחינה של נעשה ונשמע היינו התבטלות ופריקת עול חשבונות הרבים מעליו. **ונראה להוסיף,** דהגדרת ישר הוא גם שאינו עושה חשבונות אלא מקיים כצורתה וסומך על הקב"ה **שאינו נותן לו דבר שאינו יכול לעמוד בו**. ויש ללמוד כן ממה שרבא ענה לצדוקי שהתלוצץ על מה שכלל ישראל אמר נעשה קודם לנשמע, אנן דסגינן בשלמותא כתיב בן תומת ישרים תנחם, **ופרש"י** וז"ל התהלכנו עמו בתום לב כדרך העושים מאהבה **וסמכנו עליו שלא יטעננו בדבר שלא נוכל לעמוד בו**" כמו"כ אם האדם התרומם מעל החשבונות להיות ישר כמלאך אז יכול לקיים מצוה זו שנה שלימה, כי יש לו סיוע ממה שהוא בוטח בהקב"ה שאכן יש יכול הוא לעמוד בזה ולקיים ולא יתייאש במשך השנה.
3. **אכן** יש גבורה מעבר לזה, והוא שממשיך לשלם ארנונא על השדה או כרם בעת שאין לו שום הכנסה מהשדה. כי יש ומדת בטחונו הוא למעט בהשתדלות, אבל בשומרי שביעית לפי **הילקוט** מגביר בטחונו להמנע לגמרי בהשתדלות, בענין שההשתדלות הועילה עד עכשיו. ולפי **המדר"ר** הגביר דרגתו של בטחון שאפי' כשמשלם ארנונא על שדה זו, ותשלומי ארנונא על שדה הוטל בגלל שאדם מרויח מהשדה, מ"מ הוא נמנע מהשתדלות לגמרי למרות שכדרך הטבע הוא מפסיד מהשדה בגלל הארנונא. זאת אומרת דמה שבשש שנים הוא מקור של פרנסה והשתדלות, הופך על פניו בשנה שביעית להפסד מחמת אמונתו ובטחונו להפסד.
4. **כדאי** להביא כאן מה **שהגר"ח שמואלביץ** זצ"ל בשיחות מוסר (תשלא,כ) העיר דתחילת הפסוק הוא ברכו ה' **מלאכיו** גבורי כח, שהכוונה בזה שהקב"ה תובע מכל אחד ואחד מישראל שיהא בבחינת מלאך, דבר שנראה על טבעי שלא יעשה השתדלות וישתוק. ובאמת דכדבריו מבואר בזוהר הק' לך לך הובא **בעץ יוסף** **למדרש תנחומא** וז"ל "דבר אחר ברכו ה' מלאכיו, אלין אינון צדיקיא דארעא דאינון חשובים קמי קוב"ה כמלאכי עלאי בגין דאינון גבורי כח דמתגברי על יצרהון כגבר טב דמתגבר על שנאי'. ומבאר **העץ יוסף** דאין לך מתגבר על יצרו כשומרי שביעת שרואה ששדהו הפקר לכל והוא שותק. ולפי מה שנתבאר [ס"ק א] שכלל ישראל נתבע לבטוח ולהאמין באמונה חזקה ופשוטה ללא חשבונות, י"ל דענין מלאכים הוא שמקיימים מחמת הצווי ואין להם בחירה לעשות חשבונות, והרי אצל מלאכים כתיב וגליהם רגל **ישרה.** דבר זה מסמל כשאדם עומד להתפלל לפני הקב"ה גם תהא לו רגל ישרה כמו שמבואר. אך נראה דישר היינו בלי חשבון, וכדברי הקרא שהבאנו בקהלת והאלוקים עשה את האדם ישר והמה בקשו חשבונות רבים. וזה מהות המלאכים שמקיימים כצורתה בלי חשבונות שבקשו בני אדם.
5. **המדרש תנחומא** הוסיף "ורואה פירותיו נאכלים". לפי **המדרש תנחומא** יש כאן מימד אחר לגמרי בגבורי כח כיאינו מדובר רק במפקיר שדהו אלא גם במפקיר פירותיו, כי צווי התורה בשביעית היא שהאדם יפקיר את **עצמו** בבחינה מסויימת. בב"מ (דף לח.) אמר רב כהנא אדם רוצה בקב שלו מט' קבין של חבירו. **וברש"י** (ד"ה קב שלו) וז"ל "**חביבה עליו ע"י שעמל בהן** וקב שישאר לו מהם הוא רוצה מט' קבין של אחרים שיקח בדמיהן אם ימכרם. ענין זה של חביבות ע"י שעמל בהן מבאר **בשיחות** **מוסר** להגר"ח שמואלביץ (תשלב,כב) שכיון שהוא פרי עמלו ויגיע כפיו הוא חס עליו ביותר. אך **במכתב אליהו** (ח"ג עמוד 13) כ' להרחיב הביאור שאדם שעמל בדבר מסוים כפי עליית עמלו כך מתקשר אליו יותר, והטעם לכך כי רואה הוא בדבר שהשקיע בו חלק מעצמו. למשל, אם אדם עמל לנטוע עץ וטורח בגידולו נקשר אליו עד שמתחיל לאהוב אותו. האדם ע"י השקעת כוחותיו רואה באילן חלק מעצמו ואוהב אותו. וכתוצאה מזו מרבה הוא לטפחו וליפותו כדי שהעץ שלו יראה נאה. לאור זאת נוכל להתבונן אדם שעמל בי' אצבעותיו להגיע לפירות כמה גבורה הוא צריך שיוכל להפקיר מה שכביכול הוא חלק מעצמו, כי עד לשיעור זה הוא גבורת שומרי שביעית שהם בחינת מלאכים.
6. **אך כשנשאל** האם יש סיוע ועצה לאדם להפקיר פירותיו. נראה שכן! בשבת (דף לא.) אמר ר"ל מאי דכתיב והי' אמונת עתיך וכו' ואמונת סדר זרעים. **ובתוס'** מביא ירושלמי שתני שזרעים נקרא אמונה שמאמין בחי העולמים וזורע. הרי זורע את שדהו אין לו בטחון שהיבול תצליח כי יתכן שיוכלו מזיקים את גדוליו או יפגע מחמת פגעי מזג אויר וכו', ואם בכל זאת הוא זורע הוא משום שמאמין בחי עולמים שיעלו הגדולים יפה. והנה בחינוך (מצוה פד) כתב שתכלית מצוות שביעית היא וז"ל "כדי שיזכור האדם כי האץ שמוציאה אלו הפירות בכל שנה ושנה, לא בכוחה וסגולתה תוציא אותם כי אדון עליה ועל אדוני' ושהוא חפץ הוא מצוה אליו להפקירם". כשאדם זורע ומאמין בחי עולמים ויודע שאינו תלוי בו הצלחת היבול, זה יגרום שלא יהא לו השקפה של כחי ועוצם ידי עשה לי את החיל הזה, וכשהקב"ה מצווה שיפקירנו אינו מרגיש שנצטווה להפקיר מעשה ידיו, כי למרות שעמל ונקשר לפירות יודע הוא שהכל תלוי בהקב"ה.