בס"ד

מיתת צדיקים מכפרת

1. **במדרש רבה** בפרשתנו **אחרי מות** (כ,ז) וז"ל אמר ר' אבא בר אבינא מפני מה נסמכה פרשת מרים לאפר פרה, אלא מלמד שכשם שאפר הפרה מכפר כך מיתת הצדיקים מכפרת. אמר ר' יודן מפני מה נסמכה מיתת אהרן לשבירת לוחות אלא מלמד שהי' קשה לפני הקב"ה מיתתו של אהרן כשבירת לוחות. אמר ר' חייא בר בר אבא בא' בניסן מתו בניו של אהרן, ולמה מזכיר מיתתן ביוה"כ אלא מלמד שכשם שיוה"כ מכפר כך מיתתן של צדיקים מכפרת, ומנין שיוה"כ מכפר שנא' כי ביום הזה יכפר עליכם לטהר אתכם, ומנין שמיתתן של צדיקים מכפרת דכתיב ויקברו עצמות שאול וכתיב ויעתר אלוקים לארץ אחרי כן" **מדברי המדרש** למדנו שלוש שתי אופני כפרה במיתת צדיק. יש והוא בבחינת אפר פרה, ויש והוא בבחינת כפרת יום כיפור. אך **צ"ב** דאפר פרה אינו כלל מכפר אלא מטהר, והפרה עצמה היא מכפרת בעבודתה בבחינת תבא פרה ותקנח צואת בנה, אבל אפר הוא מטהר ולא מכפר. הן אמת שהגמ' במו"ק (דף כח.) אמר ר' אמי למה נסמכה פרשת מרים לפרשת פרה אדומה לומר לך מה פרה אדומה מכפרת אף מיתתן של צדיקים מכפרת. ובתוס' (שם ד"ה מה) פירוש על מעשה העגל וכדאמרי' במדרש משל לבן השפחה שטינף פלטירין של מלך אומר המלך תבא עמו וכו'. אך כאן במדרש דימה לאפר פרה ולא לפרה עצמה. עוד צ"ב מה שהכניס המדרש מימרא של ר' יודן שלא מיירי במיתת צדיקים מכפרת בין כל מימרות אלו.
2. **באלשיך הק'** כאן מבאר דהמיוחד בטהרת אפר פרה הוא שהיא מטהרת כשהיא נשמרה מכל טומאה, כך מיתת צדיקים מכפרת כשאין במיתה הזאת עונש על חטא מסויים, אשר שאר אנשים או אפי' צדיקים מתים עבורה, וכמו שהגמ' בשבת (דף נה.) אומרת אין מיתה בלא חטא. והנה במצאנו בתורה במשה ואהרן סיבה למיתתם, אבל במרים לא הוזכר שום חטא ללמדך שלא מתה מחמת חטא אלא לכפר. אמנם שאר צדיקים אשר מתו על עון מיתתם אינה מכפרת כאפר פרה אלא כיום כיפור. **ונראה** לפענ"ד די"ל בזה חילוק דבמרים שכל עצמה של מיתתה מכפרת, כי לולא הכפרה לא היתה מתה אז גם מי שלא שב בתשובה במיתתה הי' מכפר עליו. אמנם בצדיקים אשר מתו בעונם אז עצם המיתה אינו מכפר כי המיתה בעד חטאם, אלא כמו יום כפורים בצירוף תשובה כך מיתת הצדיק בצירוף התעוררות תשובה ע"י מיתתו הוא מכפר. ובזה יתכן **עוד** חילוק, דמיתת צדיק כמו מרים שהוא בלי התעוררות תשובה הוא רק מי שהי' קיים במיתת הצדיק וכמו אפר פרה שמטהר רק למי שהוזה עליו, אבל מיתת צדיקים בבחינת יוה"כ מכפרת דהיינו מיתתן עם התעוררות תשובה, כמו שיוה"כ מכפר בכל שנה כמו"כ בכל עת שמתעורר איזה אדם באחד מן הדורות לתשובה מחמת מיתת צדיק ההוא תכפר מיתת הצדיק עליו.
3. **אך** באמת יש לבאר באופן נוסף מדוע מיתת צדיקים בבחינת כאפר פרה תכפר גם בלי התעוררות מיוחדת לתשובה, ואילו צדיק בבחינת יוה"כ מכפר רק עם התעוררות תשובה. השוני וההבדל הגדול והקיצוני בין עבודת כהן גדול ביוה"כ לפרה אדומה, הוא במה ביוה"כ עבודתו נעשית בקדשי קדשים לפני ולפנים, ואילו באפר פרה כל עבודת הפרה שחטאת קרייה רחמנא נעשית בחוץ. כמו"כ יש שתי בחינות בצדיקים, יש צדיקים נסתרים שמסתירים את מעשיהם מבני אדם ובחיותם לא הי' אפשר ללמוד מהם, וכמו הכהן אשר עבודתו לפני ולפנים ואין אדם עמו. ולאחר פטירתו של צדיק זה כשנודע מקצת דרכיו אז ע"י התעוררות לתשובה ולימוד מעשיו מכפר מיתתו, כי עיקר הכפרה ע"י המיתה הוא במה שילמדו ממנו בני אדם הליכותיו שלא היו ידועים בחייו. אך יש צדיק שעבודתו בגלוי וכלפי חוץ שילמדו תמיד בני אדם ממעשיו ומהנהגותיו והליכותיו בקודש כדוגמת אפר פרה שהוא בחוץ למחנות, הרי ע"י מיתתו לא יתחדש שום לימוד לבני אדם ממנו ממה שהיו יכולים ללמוד ממנו בחייו, בזה י"ל שעיקר כפרתו הוא עצם מיתתו וכמו אפר פרה שעצם הזאתו מטהר. וכפרה מחודשת זו הוא מה שמבאר ר' יודן במדרש שהי' קשה מיתתו של אהרן כשבירת לוחות. ביאור כפרה של שבירת הלוחות מבאר **המשך חכמה** בפרשתינו שהוא לטובת עם ישראל [כמבואר במדרש] שידונו כפנוי' ולא כאשת איש, כי אם היו נדונים על העגל בעוד הלוחות בידם והם כאשת איש הי' החטא נורא וחמור פי כמה, ולכן שיבר הקב"ה אותם. וכמו"כ מבאר **המשך חכמה** עפ"י דרכו וז"ל ואם יש צדיק אשר הוא מורה ומדריך הדור ובני דורו **אינם נושאים** **לו פנים ואינם שמים לב לדבריו**, והי' להם ללמוד ולא למדו, אז השי"ת הרוצה בהצדקם לוקח הצדיק, ואז נגד שאר האומות המה צדיקים, שכשהי' הצדיק בחיים היו נגדו רשעים". ולמדנו מדבריו דלפי ר' יודן יש כפרה מחודשת בסילוקו של הצדיק באופן שעצם סילוקו ומיתתו בלא שום תנאי מכפר, רק שאנחנו רצינו לבאר כן גם את ר' אבא שלומד מאפר פרה על דרך זה [וכמו שהמעיין באלשיך הק' לומד שר' יודן הוא המשך של ר' אבא עפ"י דרכו] ובזה הרווחנו מה שהקשינו בתחילת דברינו על השייכות של מימרא דר' יודן כאן במדרש תוך הענין של מיתת צדיקים מכפרת. שוב מצאתי **בענף יוסף** (במדרש כאן) מביא **היערות דבש** להגר"י אייבשיץ זצ"ל שמבאר כן מימרא דר' יודן באופן אחר קצת, ומביא מה שאשת צרפת אמרה לאליהו כי באת אלי להזכיר את עוני, ודרשינן כל זמן שלא היית כאן הייתי נידונת כצדקת, עכשיו לרוב צדקתך אני נדונת כרשע, ולכן ה' שהוא חומל דלים מסלק הצדיקים שלא יהא קטרוג על כלל ישראל. ומוסיף היערות דבש דאפר פרה מטהר מחמת חוקה, וכמו"כ לפי ר' אבא מטהר מיתת צדיקים מחמת חוקה גם בלי תשובה [וכמו שפירשנו], וזה הבחינה של מטהר טמאים היינו הרשעים, אבל מטמא טהורים היינו התלמידים והנלוים לו שנהנו מתורתו ולאורו הלכו עכשיו יש להם הפסד גדול, בבחינת מטמא טהורים.
4. **אך** **המשך חכמה** יש לו מהלך מחודש שלומד דיו"כ מכפר מחמת שהוא יום סגולי, רק יש תנאי שהוא מכפר כשקראוהו מקרא קודש ולא במבעט ביוה"כ ומבזהו בלבו, כן בצדיק אם מחשיבו ומרוממו אז מיתתו מכפרת, אבל במבעט בלבו את הצדיק אז אינו מכפר עליו. ואפר פרה מיוחד במה שגורם טהרה, הרי כמו"כ ע"י מיתת צדיק נתעורר האדם לעשות תשובה ולטהר מחטאיו, וזה דלא כדברינו. ולפי דרכו יש לבאר באופן נוסף, עפ"י מה שכבר הערנו בתחילת דברינו דאפר פרה מטהר ולא מכפר ורק פרה אדומה מכפרת בעבודתה, והשוני בין רב אמי במו"ק האומר פרה לרב אבא במדרש הלומד מאפר פרה. ונר' לבאר, דמצאנו גם טהרה בלשון כפרה, והוא לשון קנוח דם או איזה דבר וכמו בזבחים (דף כה.) בכפורי זהב. ולפי"ז שמעתי לבאר דבכל כפרת חטא עדיין יש צורך בטהרה והרצאת האדם אצל הקב"ה וכמו שהאריך בזה הרבינו יונה בשערי תשובה (שער א), ומיתת צדיקים שגורמת להתעוררות תשובה גרידא זה בבחינת יוה"כ. אך יש שמיתת צדיקים גורם לרומם את האדם מעבר לתשובה על חטאיו וזה בבחינת לטהר אותו וכמו באפר פרה. ולפי דרכינו יש לבאר זאת כי צדיק שמת בלי עון לכפר על הדור, הרי שמת גם בלי עון וא"כ זה גורם אצל אנשים להרהר שלא מספיק להיות בלי חטא ע"י תשובה, אלא צריך מעבר לזה להטהר ולהרצות אל ה'.